**Tanmenetjavaslat**

**Fenyődi Andrea – Pénzesné Börzsei Anita**

**Az én világom 3. (AP-031801/1)**

**című etikakönyvhöz**

**Bevezetés**

Az én világom 3 tankönyv felépítésében és koncepciójában is követi az előző két könyvet. A 3-4. évfolyampár kerettantervi tananyagából, az első osztályos könyvhöz hasonlóan az első három témakört dolgozzuk itt fel: *Én magam, Én és a társaim, Én és közvetlen közösségeim*. (A következő három nagy téma a negyedik évfolyamon kerül feldolgozásra.) Ezt a szerkezeti bontást az indokolja, hogy így egy témakörre több idő, nagyobb óraszám jut, jobban el lehet mélyülni a tananyagban és a különböző képességek gyakorlásában. A kerettanterv egy-egy altémája sem csak egy órát kaphat, hanem lehetőség van a téma reflexiójára is a következő órán.

A három nagy fejezeten belül 10+13+8= 31 lecke található.

Új vagy továbbfejlesztett elemek a tankönyvben:

* megjelenik a képregény, amely egy esetet, dilemmát ábrázol képpel és szöveggel, ezeket elemezhetik, eljátszhatják, átalakíthatják, folytathatják, megbeszélhetik a gyerekek,
* Panka és Peti a gyerekekhez fordulva tesz fel egy-egy kérdést, amelyen a tanulók egyénileg gondolkodhatnak, írhatnak róla,
* gyakrabban szerepelnek a projektfeladatok, amelyek elvégzésekor a közös munkát megtapasztalhatják és értékelhetik a gyerekek,
* többször találunk vitára vagy fogalom értelmezésére késztető állításokat,
* határozottabban foglalkozunk a lehetséges konfliktusokkal és gyakoroltatjuk a konfliktuskezelést, az erőszakmentes kommunikációt,
* a képek nemcsak illusztrálnak, hanem gyakran feladatok is kapcsolódnak hozzájuk.

A korábban átvett témák fokozatos építkezéssel bővülnek a korosztályi jellemzőknek megfelelően. Például az *önismeret* altéma az első osztályoshoz képest erősebb önreflexióval és tervezéssel bővül (pl. 2. Fejlődés c. fejezet) és az önreflexiót segítendő a többiek szokásait, mások életvitelét is megismerik a gyerekek, összehasonlítják a sajátjukéval (3. Szokásaim). Az önreflexiót segítik a rendezést és igénylő feladatok: tervek, táblázatok, kérdőívek (pl. 3. Szokásaim). Az önismereten túl erősebb hangsúlyt kap a viselkedés dinamikája: önmagunk kifejezése, cselekvéseink milyen módon hatnak társainkra (pl. 6. Érzelmeim). A *társas kapcsolatok* jellemzőinek további megismerése, elemzése mellett jelentős a képességfejlesztés: gyakorlatok szerepelnek a kommunikáció javítására (pl. 7. Mások szemében, 12. Félreértés, 13. Megértés, 22. Kiközösítés) és a konfliktuskezelési technikák megismerésére (pl. 16. Barátaim között, 18. Ellentétek, 19. Megoldások). Az értékek és az önálló felelősségvállalás erősítésének érdekében a korábban már megismert alkotómunkák nagyobb része célozza meg mások megsegítését vagy a közösség építését (pl. 2. Fejlődés, 4. Segítség, 5. Egészségem, 9. Önzetlenség, 12. Félreértés, 15. Barátság, aranyfonál, 25. A mi osztályunk, 26. Ismerjük egymást?, 28. Mindennapi szabályok). A *család* témája már a felmenők, a korábbi generációk életének megismerésére is kiterjed (24. Ahonnan jövök). A kutatómunka nagyobb szerepe az – önálló – ismeretszerzés fontosságára hívja fel a figyelmet, valamint a jó példák észrevételére saját környezetünkben (4. Segítség, 19. Megoldások, 30. A mi iskolánk). A mások helyzetébe való belehelyezkedést gyakoroltatja már nem csak az irodalmi részletekben megismerhető történetek elemzése, hanem a *képregény* mint műfaj megjelenése a könyvben. Ezek hétköznapi, kortársakkal kapcsolatos helyzeteket jelenítenek meg, így mind megértésük, mind megbeszélésük vagy eljátszásuk könnyen mehet. (pl. 15., 20., 44., 50., 63., 65. old.) Ezen kívül az egyéni gondolatok, reflexiók megfogalmazását két ismerős figuránk, Panka és Peti kérdései segítik. Ebből akár portfólió-szerű önismereti anyag is összeállítható. (pl. 9., 11., 21., 26., 38., 47., 54. old.) Nagyobb hangsúlyt kapnak ugyanakkor a csoportos vagy páros munkák, többek között azért is, mert maga a munkaforma is elősegíti a szociális képességek fejlődését. (pl. 13., 14., 17., 23., 24., 25., 29., 33., 35., 37., 41., 45., 51., 54., 59., 61., 63., 65., 67., 69., 71. old. (Természetesen a munkaformát a pedagógus határozza meg, ezek javaslatok.)

A tankönyvben kétoldalas leckék szerepelnek, tehát egy résztémát több lecke vesz át. Ez segítheti egy tanóra tervezését, de nem szabad, hogy beszorítsa a tanítót úgy, hogy minden leckének minden feladatát el akarja végezni. A tanítás koncepciójának továbbra is a rugalmasság, tanulókhoz való alkalmazkodás az egyik alapja. Tankönyvünk ezért a módszertani eszközök és tevékenységek széles palettáját kínálja – elsősorban a tanító munkáját segítendő, hogy az adott tanítási helyzetben a véleménye szerint legalkalmasabb, a csoportnak leginkább megfelelő módszert válassza. (Hiszen például az olvasási nehézséggel küzdő gyerekeknek alkalmasabb módszer a dramatizálás.) Ezek: ráhangoló játékok, versek, esetelemzések – irodalmi szemelvények, képregények vagy valós tapasztalatok feldolgozása megbeszéléssel, egyéni véleményalkotás írásban vagy képi kiegészítőkkel, véleményalkotás és -egyeztetés beszélgetés és vita segítségével, asszociációs feladatok – képek, versek alapján – a nem tudatos és affektív tényezők, valamint személyes tapasztalatok előhívására, dramatizálás, szituációs játékok, alkotómunka, ismeretszerzés, kutatás, projektmunka, kommunikációs technikák megismerése. A projektmunkák egy része iskolán kívüli tevékenységhez kapcsolódik. (pl. 15., 57., 69. old.)

A harmadikos tankönyv – fentebb vázolt – tematikai és módszertani egységeinek bővítését és hangsúlyáthelyezését az életkori sajátosságokkal összhangban végeztük. A történetek nagyobb arányban tartalmaznak a tanulók világához kapcsolódó eseményeket. (pl. 14., 22., 28., 36., 41., 46., 48., 49., 53., 56., 58., 64., 68. old.) A történetek mellett gyerekek nevében egyes szám első személyben írt tapasztalatok, események leírásai is szerepelnek. (pl. 10., 26., 35., 71. old.) A beszélgetések és az adott közösségben, csoportban felmerülő helyzetek, konfliktusok elemzése, megoldása a kortársi kapcsolatok javítását segítik, egyre inkább a felnőtt beavatkozása nélkül. A dilemmák megjelennek, elsősorban a képregényekben, illetve a strukturált vitakezdeményezésekben. (pl. 15., 20., 43., 50., 63., 65. old.) A dramatizálás mellett a művészeti tudatosságot fejlesztik a versek, irodalmi szövegek nyelvezete – egyben az anyanyelvi kompetenciát is –, valamint a sokszínű képanyag: gyermekrajzok, festmények, fotók és rajzos illusztrációk. Az öntudat, önismeret, énkép és önreflexió fejlesztése részben a beszélgetések, részben a képi alkotások valamint a „gondolkodó” típusú, egyéni írásokat igénylő megfogalmazások által történhet. A digitális kompetencia fejlesztése a projektmunkák keretében valósulhat meg: a kutatáshoz az internetet ajánlott igénybe venni. (pl. 13., 69. old.) A testi-lelki, a családi életre valamint az állampolgárságra nevelést a kerettanterv tematikája alapozza meg (fejlődés, egészségem, szokásaim, családi kapcsolatok, konfliktuskezelés, szabályok), a hazafias neveléshez ebben a három témakörben egyrészt a család múltjához kötődés – amelyben korábbi generációk életének megismerése szerepel –, másrészt az iskolai hagyományok, névadók valamint a hősök és példaképek illetve az együttműködés, segítségnyújtás témája kapcsolódik, ez utóbbiak révén szélesebb, országos jellegű összefogásokat ismerhetnek meg a tanulók. (pl. 13., 66., 67. old.)

A leckék felépítése és a grafikai szervezők ugyanazok, mint korábban: rózsaszín feladatszám jelöli a témára hangoló feladatokat, zöld a szövegfeldolgozást, sárga a témafeldolgozó egyéb feladatokat és lila a kreatív szakaszt. A piktogram a tevékenységfajtát jelöli, bár van olyan feladat, amihez többféle tevékenység tartozik, itt a legfontosabbat jelöli a piktogram.

Az eddigi koncepciónak megfelelően a teljes – általában felolvasásra szánt – irodalmi szövegek nem a tankönyvben, hanem a kézikönyvben szerepelnek.

A tankönyv sok lehetőséget kínál olyan tevékenységekre, amelyek az értékelés alapjául szolgálhatnak. Az órai feladatokban való részvétel mellett a projektfeladatok, alkotó feladatok elvégzése, a Panka és Peti gondolkodtató kérdéseire egyéni válaszok megfogalmazása, a beszélgetésekben vagy reflexiókban történő megnyilvánulások árnyaltságának értékelése mellett a felvázolt esetek többszempontú elemzése, empátiás megnyilvánulások, az önreflexióban, vitakultúrában, kommunikációban, önfegyelemben, együttműködésben végbemenő fejlődés – mivel a tevékenységek erre lehetőséget teremtenek – is értékelhető.

Tanmenetjavaslatunk végén mellékletben találhatók a **játékok leírásai** és a tankönyvben nem megadott **szövegek**.

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak\***  **Értékek** | **Célok, fejlesztendő kompetenciák** | **Javasolt taneszközök** | **Egyéb javaslatok a témakörhöz (**projekt, gyűjtőmunka, játék stb.) |
| --- | --- | --- | --- | --- | --- | --- |
| 1. óra | **Év eleji bevezető, az új tanulók megismerkedése a tantárggyal, ismétlés** | | | | | |
| **I. Ilyen vagyok** | | | | | | |
| 2. óra | **Újra együtt**  Iskolakezdés, az osztály együtt. | Vers segítségével a nyári élmények felidézése.  Mese alapján beszélgetés a tudásról, tanulásról, iskola szerepéről. | Változás, érték, tudás, tapasztalat, élmény, vakáció, iskola, tanulás, odafigyelés, érdeklődés, kíváncsiság, tehetség. | A változásra, a fejlődésre irányítani a gyerekek figyelmét.  Képesek legyenek megfogalmazni élményeiket, tapasztalataikat. Legyen vágyuk tudásuk gyarapítására, motiváltak, érdeklődők legyenek. | Tankönyv, füzet, rajeszközök, tárgyak az osztályteremben | „Mi változott” játékkal a változás érzékelésének gyakorlása.  Alkotó tevékenység: beszámoló nyári élményről. |
| Önismeret, énkép, fejlődés, figyelem, megfigyelőképesség. |
| 3. óra | **Fejlődés**  Személyes fejlődés, célok, tervek, elhatározások. | Képek alapján beszélgetés saját fejlődésünkről.  Állítások segítségével célok kitűzése a fejlődés érdekében.  Elérendő célok megfogalmazása. | Különbség, változás, fejlődés, tanulás, önértékelés, érdeklődés, tudás, elhatározás, akarat, célok, vágyak, tervek, igyekezet, szorgalom, elvárás. | A gyermekek képesek legyenek észrevenni életkorukból adódó testi és személyiségbeli változásokat. Tudják megfogalmazni, milyennek látják magukat jelen állapotukban, miben szeretnének változni, fejlődni, mit szeretnének megtanulni.  Vegyék észre, mi szükséges ezeknek a céloknak az eléréséhez. | Tankönyv, füzet, papír, olló, hurkapálca | Alkotó tevékenység: papírfogó készítése jelmondattal.  Panka és Peti Gondolkodó – *Milyennek látod magad?* |
| Önismeret, énkép, önazonosságtudat, megfigyelőképeség. |

**\***A Felmerülő fogalmak nem megtanítandó fogalmak, hanem a beszélgetések során nagy valószínűséggel előkerülő és magyarázatot igénylő szavak, vagy olyan szavak amelyek egyéni értelmezéseiről érdemes beszélni.

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak**  **Értékek** | **Célok, fejlesztendő kompetenciák** | **Javasolt taneszközök** | **Egyéb javaslatok a témakörhöz (**projekt, gyűjtőmunka, játék stb.) |
| --- | --- | --- | --- | --- | --- | --- |
| 4. óra | **Szokásaim**  Egyéni és családi szokások, feladatok, napirend tervezése. | Szövegek alapján beszélgetés a családok különböző szokásairól, körülményeiről.  Táblázat segítségével napirend tervezése.  Háztartási eszköz kitalálása, tervezése. | Tervezés, szokások, család, feladat, segítség, segítségnyújtás, önállóság, önkéntesség, napirend, tervezés, házimunka, szabadidő, szabadidős tevékenység. | A gyerekekben tudatosuljon, hogy a családokban különböző szokás- és értékrendszerek működnek. Vegyék észre, hogy gyerekként ők is értékes tagjai a családnak. Formálódjon feladattudatuk, a feladatok elvégzéséhez szükséges tervszerűség gyakorlása. | Tankönyv, füzet, rajzeszközök | „Újratervezés” játékkal kreativitás fejlesztése.  Projektfeladat: kérdőív az osztálytársak szokásairól.  Panka és Peti Gondolkodó – *Mi a kedvenc szabadidős tevékenységed?* |
| Önismeret, feladattudat, megismerés, empátia, tolerancia, segítőkészség, rugalmas gondolkodás, megbecsülés, tisztelet, szeretet. |
| 5. óra | **Segítség**  Segítségkérés és -adás. Dilemmák a segítségadásban. Segítő szervezetek. | Képek alapjánsegítségnyújtást igénylő helyzetek elemzése, eljátszása.  Történet segítségével az összefogással történő segítségnyújtás megismerése, megbeszélése.  A segítségnyújtás dilemmáinak felvetése képregényen ábárzolt helyzetek alapján. | Segítség, probléma, hiány, nehézség, szükség, összefogás, közösség, önkéntes, iskolai közösségi szolgálat, szervezet. | A segítségnyújtást igénylő helyzetek felismerése.  Közös erővel történő segítségnyújtás tervezése.  Döntési nehézségek, dilemmák felismerése, nézőpontváltás gyakorlása. | Tankönyv, füzet  Internet | Projektfeladat: információgyűjtés segítő szervezetekről, önkéntes munkáról. |
| Önismeret, önreflexió, önkontroll, mások megismerése, empátia, segítségnyújtás, közösség, kiállás saját magunkért. |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak**  **Értékek** | **Célok, fejlesztendő kompetenciák** | **Javasolt taneszközök** | **Egyéb javaslatok a témakörhöz (**projekt, gyűjtőmunka, játék stb.) |
| --- | --- | --- | --- | --- | --- | --- |
| 6. óra | **Egészségem**  Egészséges életmód, szabadidő hasznos eltöltése. | Történet alapján beszélgetés az egészséges életmódról, az ahhoz szükséges változásról.  Egészséges étrend összeállítása közösen.  Képregény megtekintése és dramatizálás után a számítógéppel töltött idő hatásainak megbeszélése.  Állítások alapján a mentális egészségről beszélgetés. | Testi és lelki egészség, sport, mozgás, táplálkozás, fogyasztási szokások, étrend, természet, szabadidő. | A gyerekek gondolkodjanak el az egészséges életmóddal kapcsolatos fizikai tevékenységekről, az egészséges táplálkozás életünkre gyakorolt hatásáról, a mentális egészség fontosságáról.  Cél az egészséggel kapcsolatos jó szokások alakítása, tudatosítása. | Tankönyv, füzet, internet, prospektusok, térkép, papír, rajzeszközök | A ráhangoló „Mit visz a kishajó?” játékkal zöldségek, gyümölcsök felsorolása.  Projektfeladat: egészséges étrend összeállítása, közös kirándulás megtervezése. |
| Felelősségtudat, odafigyelés, tudatos gondolkodás, egészségmegőrzés. |
| 7. óra | **Érzelmeim**  Az érzelmek kialakulása, hatásuk, önkifejezési lehetőségek. | Műalkotások keltette érzelmek megfigyelése.  Történet alapján az emberi viszonyok hatására, helyzetek során keletkező érzelmek megbeszélése.  Saját tapasztalatok felidézésével az érzelmek kifejezésének, kontrollálásának lehetőségeinek összegyűjtése.  Szituációs játékokban az érzelmek kifejezésének megfigyelése. | Érzelmek, önkifejezés, érzelmek megélése, művészet, barátság, örömszerzés, félreértés, öröm, bánat, düh, meglepettség, ijedtség. | A gyerekek tudatosítsák, milyen esemény, dolog, milyen érzelmet kelthet bennük, hogyan fejezhetik ki érzelmeiket. | Tankönyv, füzet, zenelejátszáshoz eszközök | Alkotó tevékenység: rajz készítése zene alapján. |
| Önismeret, önelfogadás, önbizalom, önuralom, együttműködés, konfliktuskezelés, empátia, megértés, önkifejezés, kommunikáció. |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak**  **Értékek** | **Célok, fejlesztendő kompetenciák** | **Javasolt taneszközök** | **Egyéb javaslatok a témakörhöz (**projekt, gyűjtőmunka, játék stb.) |
| --- | --- | --- | --- | --- | --- | --- |
| 8. óra | **Önismeret**  Az ember belső tulajdonságai. Saját viselkedésünk elemzése. | Tulajdonságokat jelölő szavak értelmezése, a különböző értelmezések összehasonlítása.  Meseszereplők tulajdonságainak és egymáshoz való viszonyának megfigyelése meserészletek meghallgatása során.  Saját és társaink külső tulajdonságainak felidézése játékkal.  Saját viselkedésünk elemzése írásban. | Önismeret, külső és belső tulajdonságok, kapcsolat, megismerés. | Az emberi tulajdonságok sokszínűségének felismerése. Fogalmak értelmezéseinek összehasonlítása, annak megértése, hogy mások kicsit mást érthetnek ugyanazon szavakon.  Saját tulajdonságainkról, viselkedésünkről gondolkodás.  Nyitott, rugalmas gondolkodásra nevelés. | Tankönyv, füzet | Csoportos beszélgetés arról, kiben mi a szép. |
| Önismeret, önreflexió, önazonosság, megismerésre, mások megértésére törekvés, bizalom, pozitív gondolkodás, elfogadás. |
| 9. óra | **Mások szemében**  Mások megítélése, az egymás közötti érintkezés erőszakmentes formái. | Képregényeken ábrázolt helyzetek elemzése: a társunkra vonatkozó negatív jelzők használata.  A jelzők használata helyett saját érzések, állapotok kifejezésének gyakorlása.  Szituációs játékkal többféle helyzet megjelenítése és megfigyelése, elemzése. | Viselkedés, tulajdonság, kifejezésmód, sértés, bántás, kiállás magunkért. | Annak felismerése, hogy viselkedésünk gondot okozhat társunknak. Annak megértése, hogy szavaink a másik lelkiállapotára hatással vannak, és a negatív jellemzés további problémákat okozhat. Konstruktív, erőszakmentes kommunikáció gyakorlása. | Tankönyv, füzet | „Állatkert” játék: egymás felismerésének gyakorlása.  Panka és Peti Gondolkodó – vonzó személyiségjegyek: *Van-e olyan viselkedésed, amin változtatni szeretnél? Ki a kedvenc mese- vagy filmhősöd?* |
| Önreflexió, önazonosság, önkifejezés, mások megértésére törekvés, bizalom, pozitív gondolkodás, elfogadás, kiállás önmagunkért. |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak**  **Értékek** | **Célok, fejlesztendő kompetenciák** | **Javasolt taneszközök** | **Egyéb javaslatok a témakörhöz (**projekt, gyűjtőmunka, játék stb.) |
| --- | --- | --- | --- | --- | --- | --- |
| 10. óra | **Önzetlenség**  Önző és önzetlen viselkedésformák, az ezeket befolyásoló szándékok. | Történet segítségével az önző és önzetlen viselkedés megfigyelése, értékelése.  Az önzetlenség fogalmának értelmezése közös vitában. | Önzés, önzetlenség, lemondás, irigység, szorongás, öröm, harag, igyekezet, odafordulás, segítségnyújtás, adomány, hír, vita. | A gyerekek fogalmazzák meg, mit gondolnak az önző és önzetlen emberi viselkedésről. Gyűjtsék össze az önző és önzetlen viselkedés fő vonásait. Érvelés, véleményalkotás fejlesztése, jelentésteremtés.. | Tankönyv, füzet, rajzlap, rajzeszközök | „Mi kerül a bőröndbe?” játékkal a lemondás, adás élményének felidézése.  Projektfeladat: újsághír írása önzetlen tevékenységről.  Alkotó tevékenység: adomány kitalálása és ábrázolása. |
| Önismeret, önelfogadás, önazonosság, önkifejezés, szeretet, másokra figyelés, elfogadás, segítség. |
| 11. óra | **Hősök és példaképek**  Pozitív példát mutató emberek a társadalomban és közvetlen környezetünkben. | Mesehősök és rajzfilmhősök felidézése. Valós alapú történetek olvasása hősies tettekről.  Beszélgetés a hős fogalmáról állítások segítségével.  A tiszteletet kiváltó emberek megkeresése környezetünkben rövid szövegek alapján. | Hős, példakép, életmentő, megment, önfeláldozás, áldozatot hoz, lemondás, kitartás, akaraterő, küzdelem, életöröm, céltudatosság. | A hősiesség értelmezésének kiszélesítése, hétköznapi hősök megismerése. A környezetünkben lévő jó példák, megbecsülendő tettek, emberek észrevétele. | Tankönyv, füzet | Panka és Peti Gondolkodó – *Milyen leszel te felnőttkorodban?* |
| Önismeret, önreflexió, mások megismerésére törekvés, mások megbecsülése, változásra törekvés, segítőkészség, áldozatvállalás, kitartás. |
| 12. óra | **Fejezet végi ismétlés, összefoglalás, értékelés**  ***vagy***  **szabadon tervezhető óra (pl. kimaradt feladatok, választott projektek feldolgozása számára)** | | | | | |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak**  **Értékek** | **Célok, fejlesztendő kompetenciák** | **Javasolt taneszközök** | **Egyéb javaslatok a témakörhöz (**projekt, gyűjtőmunka, játék stb.) |
| --- | --- | --- | --- | --- | --- | --- |
| **II. Társak között** | | | | | | |
| 13. óra | **A szavakon túl**  Kommunikáció verbális és nemverbális eszközökkel. beszédstílus, kommunikációs helyzetek. | Vers és szituációs játékok segítségével a különböző beszédstílusok felidézése.  Kép segítségével különböző kommunikációs helyzetek eljátszása. | Kommunikáció, beszédstílus, köszönési formák, ismerkedés, kapcsolatteremtés, megértés, adekvát viselkedés, figyelem, arckifejezés, gesztus. | A kommunikáció verbális és nem verbális eszközeinek tudatosítása. helyes alkalmazása különféle kommunikációs helyzetekben. A gyerekek legyenek képesek kommunikációt kezdeményezni megfelelő viselkedési forma alkalmazásával. | Tankönyv, füzet, rajzeszközök | „Ki a karmester” játékkal a nemverbális kommunikáció gyakorlása.  Alkotó tevékenység: érzelmi változást okozó helyzet elképzelése, ábrázolása. |
| Önismeret, önkontroll, empátia, egymásra figyelés, egymás megértésére törekvés. |
| 14. óra | **Félreértés**  Egymás félreértésnek okai és a megértés lehetőségei. | Mese alapján beszélgetés a félreértés okairól.  Irodalmi szövegek olvasásakor a nem érthető szavak pontos jelentésének kiderítésére találunk példát. | Megértés, félreértés, magyarázat, gesztusok, szókincs, szóhasználat, értelmezés, szótár. | Annak megértése, hogy a szavak mögött eltérő értelmezések lehetnek, ezért oda kell figyelnünk a beszélgetőtársunkra, ellenőriznünk kell, ugyanarra gondolunk-e, mint ő. Törekedjünk arra, hogy minél pontosabban fejezzük ki gondolatainkat. | Tankönyv, füzet  Internet | „Irányítótorony” játékkal a pontos utasítások gyakorlása.  Projektfeladat: magyar szokások bemutatása más kultúrából érkezetteknek, más kultúrák szokásainak gyűjtése. |
| Önismeret, önreflexió, megismerésre, mások megértésére törekvés, figyelem, bizalom, elfogadás, együttműködés. |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak**  **Értékek** | **Célok, fejlesztendő kompetenciák** | **Javasolt taneszközök** | **Egyéb javaslatok a témakörhöz (**projekt, gyűjtőmunka, játék stb.) |
| --- | --- | --- | --- | --- | --- | --- |
| 15. óra | **Megértés**  Társunk minél pontosabb megértése, ennek technikái. | Beszélgetés arról, honnan ismerjük fel, ha félreértettük egymást.  Az értő figyelem gyakorlása hétköznapi helyzetekben.  Hangsúly és gesztusnyelv megfigyelése abból a szempontból, elutasítást vagy érdeklődést sugall. | Megértés, elutasítás, párbeszéd. | A szavak értelmezésének gyakorlása. Annak megfigyelése, milyen módokon segíthetjük a párbeszéd folytatását, és e technikák gyakorlása. | Tankönyv, füzet | „Szócsere” játékkal szavak körülírásának gyakorlása.  Összefoglaló írása a megértés feltételeiről. |
| Önismeret, önreflexió, mások megértésére törekvés, mások tisztelete, figyelem, bizalom, elfogadás, együttműködés. |
| 16. óra | **Családi kapcsolatok**  Családi kapcsolatok. Érzelmi, bizalmi kapcsolatok és kommunikáció a családtagok között. | Versek segítségével a családi kapcsolatok bemutatása.  Gyerekek beszámolói alapján családban előforduló konfliktusok elemzése. | Kapcsolat, család, öröm, bánat, bizalom, odafordulás, segítségkérés, meg nem értettség, konfliktus, tanács. | A gyerekek gondolkodjanak el azon, hogy a családtagok közül kihez milyen kapcsolat fűzi őket. Képesek legyenek megfogalmazni örömeiket, bánataikat, problémáikat, amelyek a családi életükkel kapcsolatosak. | Tankönyv, füzet | „Medvefogó” játék a testi érintkezést idézi fel.  Alkotó tevékenység: tanácsadás családi konfliktusokban. |
| Családhoz tartozás, összetartás, szeretet, szolidaritás, empátia, megértés, felelősség, együttlét. |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak**  **Értékek** | **Célok, fejlesztendő kompetenciák** | **Javasolt taneszközök** | **Egyéb javaslatok a témakörhöz (**projekt, gyűjtőmunka, játék stb.) |
| --- | --- | --- | --- | --- | --- | --- |
| 17. óra | **Barátság, aranyfonál**  Baráti, kortársi kapcsolatok. | Versek segítségével beszélgetés a baráti kapcsolatok jellemzőiről.  Mese alapján a barát a barátságokban is előforduló önzést, irigységet, segítőkészséget elemezzük.  Beszélgetés keretében saját barátaink bemutatása, a barátságok fontosságának megértése. | Bizalom, együttlét, szabadidő, időtöltés, viselkedés, bántás, megbocsátás. | A gyerekek gondolkodjanak arról, mi különbözteti meg a barátságot más emberi viszonyoktól. Gyakorolják a kapcsolatteremtést. Erősödjön bennük a másokra való odafigyelés, empátia. | Tankönyv, füzet | „Csak egy perc” játékkal önismeret fejlesztése.  Projektfeladat: kérdőíves felmérés a baráti kapcsolatokról. |
| Önismeret, énkép, nyitottság, törődés, együttérzés, segítség, önzetlenség, szeretet. |
| 18. óra | **Barátaim között**  Kapcsolatteremtés, barátságok kialakítása. Tartós viszonyok fenntartása. | Képek segítségével a megismerkedés helyzeteit idézzük fel.  Képregényen ábrázolt helyzet elemzésével a közös játék elrontásáról, szabályok megszegéséről beszélünk.  Saját tapasztalatokat idézünk fel a barátok közötti konfliktusokról. | Barát, barátság, együttlét, szabadidő, közös élmény, közös játék, kapcsolatteremtés, odafigyelés, konfliktus, nézeteltérés, vita, bocsánatkérés, megbocsátás, meglepetés. | A kommunikáció, kapcsolatfelvétel gyakorlása különböző szituációs helyzetekben. Konfliktushelyzetekben való viselkedésmódok vizsgálata. Különböző vitás helyzetek feloldása drámajátékkal, beszélgetéssel. Saját élmények megosztása. | Tankönyv, füzet, rajzlap, rajzeszközök | „Tartsd meg a párod” játékban a párok közötti együttműködést éljük meg.  Panka és Peti Gondolkodó – *Kik a legjobb barátaid? Miért ők?*  Projektfeladat: születésnapi zsúrra meghívó készítése, ajándékkészítés barát számára. |
| Önismeret, énkép, önbizalom, jó kapcsolatteremtő készség, szolidaritás, szeretet, bizalom. |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak**  **Értékek** | **Célok, fejlesztendő kompetenciák** | **Javasolt taneszközök** | **Egyéb javaslatok a témakörhöz (**projekt, gyűjtőmunka, játék stb.) |
| --- | --- | --- | --- | --- | --- | --- |
| 19. óra | **Hasonlóság, különbség**  Hasonlóságok és különbségek a kapcsolatokban, előnyei, hátrányai | Beszélgetés arról, milyen előnyei lehetnek a barátok közötti különbségeknek, milyen nehézségeket okozhat a kapcsolatban.  Történet alapján beszélgetés egymás megismerésének lehetőségeiről.  Saját baráti kapcsolataink vizsgálata.  Csoportos beszélgetés a barátság kialakulásának feltételeiről. | Hasonlóság, különbség, külső és belső tulajdonság, hasonló érdeklődés, ismerkedés, elfogadás. | Az emberek közötti különbségek megfigyelése és mint természetes jelenségnek az elfogadása. A hasonlóságok megkeresése. | Tankönyv, füzet, színes papír, olló, ragasztó, rajzlap | „Találjatok hasonlóságot” játékkal egymás jobb megismerése.  Alkotó tevékenység: közös kép készítése különböző formájú színes papírokból. |
| Önismeret, önazonosság, mások megismerése, elfogadás, tisztelet, tolerancia. |
| 20. óra | **Ellentétek**  A konfliktusok kialakulásának lehetséges okai, a hatékony és kevésbé hatékony megoldások | Mese elolvasása után a veszekedés mint konfliktusrendezés elemzése.  Saját tapasztalatok felidézése érdekellentétekről és azok megoldásairól.  Csoportos beszélgetés a konfliktusban elért „győzelemről”. | Ellentét, érdek, vita, veszekedés, harag, feszültség, megoldás. | Felismerni és tudatosítani a konfliktust előidéző okokat. A konstruktív megoldásra törekvés erősítése. | Tankönyv, füzet, rajzeszközök | „Csak rám figyelj” játékban megtapasztalni lehetséges konfliktust.  Alkotó tevékenység: illusztráció a meséhez. |
| Önreflexió, önkontroll, önállóság, megértés, türelem, mások érdekeinek figyelembe vétele, kiállás saját magunkért, együttműködés, mások tisztelete. |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak**  **Értékek** | **Célok, fejlesztendő kompetenciák** | **Javasolt taneszközök** | **Egyéb javaslatok a témakörhöz (**projekt, gyűjtőmunka, játék stb.) |
| --- | --- | --- | --- | --- | --- | --- |
| 21. óra | **Megoldások**  A konfliktusok hatékony megoldásai | Vers alapján beszélgetés a konfliktusban tanúsított viselkedésről.  Képregények megfigyelésével és a helyzetek eljátszásával a konfliktus során keletkezett érzések megvizsgálása.  Beszélgetés a megelőzésről és a hatékony önkifejezésről a *Mások szemében* c. fejezetben tanultak felidézésével. | Konfliktus, megoldás, hatékony, megbékélés, békéltetés, közvetítés. | Az egymásra figyelés, az önreflexió és az önkontroll fejlesztése, technikák gyakorlása. A konstruktív megoldásra törekvés erősítése. | Tankönyv, füzet | „Szobrászat” játék a negatív dolog pozitívvá alakítását jelképezi.  Projektfeladat: irodalmi, filmes élmények felelevenítésével konfliktusok gyűjtése, elemzése. |
| Önreflexió, önkontroll, önkifejezés, megértés, türelem, mások érdekeinek figyelembe vétele, kiállás saját magunkért, együttműködés, mások tisztelete, megbocsátás. |
| 22. óra | **Egyedül**  Az egyedüllét okai, a megélt érzések, hasznos és kevésbé hasznos időtöltések | Festmények segítségével az egyedüllét okainak megbeszélése.  Történet meghallgatása az unatkozás más értelmezését segíti elő.  Önismeret fejlesztése kérdések segítségével.  Képek alapján beszélgetés a magányos és társas időtöltésekről. | Egyedüllét, magány, elhagyatottság, unalom, elmélyülés. | Annak felismerése, mikor, milyen okokból vagyunk egyedül, milyen érzéseket vált ki bennünk az egyedüllét? A társas lét és az egyedüllét közötti optimális arány megtalálása. Önállóságra, önálló döntésekre, önismeretre nevelés. | Tankönyv, füzet | „Lopakodó” játékkal az egyedüllét átélése.  Panka és Peti Gondolkodó – a „saját zug” elképzelése: *Hol van az hely, ahol egyedül szeretsz lenni?* |
| Önismeret, önreflexió, önállóság, kreativitás, önmagunkra és másokra figyelés, pozitív gondolkodás, kiegyensúlyozottság. |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak**  **Értékek** | **Célok, fejlesztendő kompetenciák** | **Javasolt taneszközök** | **Egyéb javaslatok a témakörhöz (**projekt, gyűjtőmunka, játék stb.) |
| --- | --- | --- | --- | --- | --- | --- |
| 23. óra | **Külön**  Kizáródás egy csoportból. Elutasító és segítő, befogadó viselkedésformák. | Történet segítségével a családból kizárás megfigyelése, azonosulás a főhőssel.  Vers alapján beszélgetés a különbözőségről, a kigúnyolásról.  Tapasztalatok alapján az elutasító és befogadó viselkedések összegyűjtése. | Elkülönülés, kizárás, csúfolás, gúnyolódás, lenézés, lekezelés, elfogadás, befogadás. | Önismeretre és önreflexióra nevelés annak érdekében, hogy felismerjék a gyerekek a csoportból kizárás megnyilvánulásait. Empátia fejlesztése, nézőpontváltás gyakorlása. Befogadó attitűd fejlesztése. | Tankönyv, füzet, rajzlap | „Székfoglaló” játékban a csoportból kiesés átélése.  Projektfeladat: osztálytérkép megrajzolása. |
| Önismeret, önreflexió, saját értékeink mellett kiállás, mások megértésére törekvés, elfogadás, befogadás, mások tisztelete. |
| 24. óra | **Kiközösítés**  A kiközösítés, be nem fogadás, zaklatás, agresszió. A beilleszkedés segítése. | A csoporttól való különállást ábrázoló képek alapján asszociációk gyűjtése.  Képregényen egy új osztálytárs érkezésének elemzése, a szereplők viselkedésének értékelése, az új gyerek helyzetének elképzelése.  A kiközösítés fogalmának megbeszélése.  A virtuális agresszió bemutatása. | Elkülönülés, kizárás, csúfolás, gúnyolódás, kiközösítés, zaklatás, agresszió, elfogadás, befogadás. | Önismeretre és önreflexióra nevelés annak érdekében, hogy felismerjék a gyerekek a csoportból kizárás megnyilvánulásait. Empátia fejlesztése, nézőpontváltás gyakorlása. Befogadó attitűd fejlesztése. Az agresszióval, zaklatással kapcsolatos énvédelem erősítése. | Tankönyv, füzet, rajzlap, rajzeszközök | Alkotó tevékenység: befogadást ábrázoló rajz készítése. |
| Önismeret, önreflexió, saját értékeink mellett kiállás, mások megértésére törekvés, elfogadás, befogadás, mások tisztelete, segítség, felelősség. |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak**  **Értékek** | **Célok, fejlesztendő kompetenciák** | **Javasolt taneszközök** | **Egyéb javaslatok a témakörhöz (**projekt, gyűjtőmunka, játék stb.) |
| --- | --- | --- | --- | --- | --- | --- |
| 25. óra | **Szeretet**  Kedvelt dolgaink, cselekvéseink, mások iránt érzett szeretet. | Zenehallgatással pozitív érzések felkeltése.  Vers, rajzos tevékenység segítségével kedvelt dolgaink összegyűjtése, önismeret fejlesztése.  Versek alapján beszélgetés a fiúk-lányok közötti érzelmekről és arról, hogy lehet-e mindenkit szeretni.  A szeretetet kifejező viselkedések, az azt kísérő érzelmek összegyűjtése. | Szeretet, törődés, vigasztalás, gondoskodás, aggódás, odafigyelés. | A szeretet érzésének, kialakulásának okainak és viselkedésbeli megnyilvánulásainak tudatosítása. Önismeret, énkép fejlesztése. Ismeretlen embertársainkhoz való viszonyulásaink megfigyelése. Kreativitás, alkotóképesség fejlesztése. | Tankönyv, füzet, rajzlap, rajzeszközök | Projektfeladat: poszter a szeretetről.  Panka és Peti Gondolkodó – szeretett személy bemutatása, saját viselkedésünk vizsgálata: *Kiket szeretsz a legjobban? Hogyan mutatod ki a szereteted?* |
| Önmagunk megismerése, önazonosság, önkifejezés, mások tisztelete, megbecsülése, törődés másokkal, szeretet, elfogadás. |
| 26. óra | **Fejezet végi ismétlés, összefoglalás, értékelés**  ***vagy***  **szabadon tervezhető óra (pl. kimaradt feladatok, választott projektek feldolgozása számára)** | | | | | |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak**  **Értékek** | **Célok, fejlesztendő kompetenciák** | **Javasolt taneszközök** | **Egyéb javaslatok a témakörhöz (**projekt, gyűjtőmunka, játék stb.) |
| --- | --- | --- | --- | --- | --- | --- |
| **III. Közösen** | | | | | | |
| 27. óra | **Ahonnan jövök**  Családi kapcsolataink, rokoni viszonyok. Segítség, támogatás családtagok között. A korábbi generációk élete. | Családfa megtekintésével a rokoni kapcsolatok felidézése.  Irodalmi példák alapján a családtagokhoz fűződő viszonyokról beszélgetés, kérdések megválaszolása írásban.  Vers és önéletrajz alapján a régi generációk életkörülményeiről beszélgetés. | Családtag, családfa, rokon, nagyszülő, nagynéni, nagybácsi, unokatestvér, szegénység, parasztság, földművelés, közösség. | A családhoz tartozás pozitív élményének erősítése, tudatosítása. A régebben élt családtagokhoz kötődés erősítése. A változások megértése. | Tankönyv, füzet, rajzlap, rajzeszközök | Projektfeladat – családom múltja. |
| Önismeret, önazonosság, családhoz tartozás, szeretet, érzelmi kötődés, mások megismerésére törekvés. |
| 28. óra | **A mi osztályunk**  Közös élmények az osztályban. Az osztálytársak egyénisége. | Történet alapján beszélgetés az osztálytársak együttműködéséről, megértésről, segítségről, örömszerzésről.  Fotók alapján saját közösségi élmények felidézése.  Állítások befejezésével saját, osztályunkhoz fűződő viszonyunk megvizsgálása. | Osztály, közösség, csapat, együttműködés, közös élmény, közös tevékenység, tábor, túra, születésnap. | Az osztályközösség elemzése, értékelése. Közös élmények felidézésével az egymáshoz tartozás érzésének erősítése. Együttműködés, kommunikáció, elfogadás fejlesztése. | Tankönyv, füzet, egyszerű ételek | „Ismerj fel” játékkal egymás megismerésének elősegítése.  Alkotó tevékenység: közös vendéglátás. |
| Önismeret, énkép, szolidaritás, empátia, egymásra figyelés, segítőkészség. |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak**  **Értékek** | **Célok, fejlesztendő kompetenciák** | **Javasolt taneszközök** | **Egyéb javaslatok a témakörhöz (**projekt, gyűjtőmunka, játék stb.) |
| --- | --- | --- | --- | --- | --- | --- |
| 29. óra | **Ismerjük egymást?**  A közösséget alkotó gyerekek egyénisége, egyedisége. Egymás jobb megismerése. | „Folytasd az osztálymesét” ráhangolóval az együttműködést fejlesztése.  Fotókon ábrázolt régi és mai osztályok összehasonlítása.  Vers alapján pozitív hangulatú közös emlékek felidézése.  Képek segítségével egymás otthoni életének jobb megismerése. | Hasonlóság, különbség, generációk, osztályterem, humor, vidámság, tevékenység, szabadidő, önarckép, tabló, ismeretek. | A gyerekek mind jobban megnyíljanak egymás felé, fedezzék fel az egymásban rejlő hasonlóságokat és különbözőségeket. Egymás iránti érdeklődés erősítése. A jobb megismerés által az összetartozás érzésének növelése. | Tankönyv, füzet, rajzlap, rajzeszközök | Projektfeladat: rajzos osztálytabló. |
| Énkép, önismeret, önbecsülés, összetartozás, közösségi érzés, megbecsülés, elismerés, szolidaritás, a társak megismerésének igénye. |
| 30. óra | **Közösség**  A csoport mint közösség működése. Az osztályközösség előnyei és hiányosságai. | Csoportosítás gyakorlása, megindoklása.  Képek alapján beszélgetés az emberi csoportok kialakulásának okairól.  Különböző játékokban való részvétel során az összetartozás, együttműködés megélése.  A közösség fogalmának együttes meghatározása.  Képregény alapján a közösségi és egyéni érdekek ütközésének elemzése. | Közösség, csoport, együttműködés, összetartozás, közös feladat, odafigyelés, munkamegosztás, papírgyűjtés. | Az összetartozás, együttműködés, kölcsönös segítség fontosságának felismerése. Az egyéni és közösségi érdekek ellentétének megoldására törekvés. | Tankönyv, füzet | Alkotó tevékenység: javaslatok az osztályközösség jobbítására. |
| Önazonosság, közösséghez tartozás, alkalmazkodás, együttműködés, mások megértésére törekvés, mások munkájának megbecsülése, törődés. |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak**  **Értékek** | **Célok, fejlesztendő kompetenciák** | **Javasolt taneszközök** | **Egyéb javaslatok a témakörhöz (**projekt, gyűjtőmunka, játék stb.) |
| --- | --- | --- | --- | --- | --- | --- |
| 31. óra | **Mindennapi szabályok**  A szabályok szerepe az osztály életében.  Szabálykövető és -kerülő magatartások.  Szabályalkotás a közösségben. | Történet alapján az elvárások teljesítésének nehézségeiről beszélünk.  Beszélgetés, vita a szabályok szerepéről.  Képregény segítségével erkölcsi dilemma feldolgozása. | Szabályok, viselkedés, szabálykövetés, szabálykerülés, következmény, büntetés, tanács. | A gyerekek gondolják végig miért szükségesek a szabályok, mit okozhat be nem tartásuk. A szabályok fontosságának tudatosítása, az osztály életében betöltött szerepük felismerése. | Tankönyv, füzet | Ráhangoló játékkal játékszabály kitalálása.  Projektfeladat: diákparlament működésének megtervezése. |
| Énkép, önismeret, elfogadás, alkalmazkodás, bizalom, együttműködés, mások érdekeinek figyelembe vétele, önzetlen magatartás, szolidaritás. |
| 32. óra | **Együttműködés**  A közösségen, csoporton belüli együttműködés, összefogás.  Önzetlen segítségnyújtás a rászorulóknak. | Történet alapján mások megsegítéséről beszélgetés.  Valós eseményekről hírt adó újságcikkek példát mutatnak a súlyos helyzetben történő összefogásra.  Beszélgetés a közös munka, együttműködés előnyeiről és nehézségeiről. | Egyén, csapat, együttműködés, ötlet, kreativitás, egymásra figyelés, összefogás, segítségnyújtás, önállóság, vezető, csoportmunka, folyamat, szervezés. | Az együttműködés fogalmának értelmezése. A közösen végzett munka örömének megélése.  Másokért végzett önzetlen munka, segítség fontosságának megértése. | Tankönyv, füzet. rajzeszközök, olló, ragasztó, rajzlap | Ráhangoló játék során az együttműködés megtapasztalása.  Alkotó tevékenység: láncfigurák készítése, kreatív közös alkotások készítése. |
| Énkép, önismeret, empátia, tolerancia, szeretet, önzetlenség. |

| **Óra** | **Téma, tartalom** | **Ajánlott tevékenységformák, módszertani javaslatok** | **Felmerülő fogalmak**  **Értékek** | **Célok, fejlesztendő kompetenciák** | **Javasolt taneszközök** | **Egyéb javaslatok a témakörhöz (**projekt, gyűjtőmunka, játék stb.) |
| --- | --- | --- | --- | --- | --- | --- |
| 33. óra | **A mi iskolánk**  Iskolának élete, mindennapjai, ünnepnapjai.  Az iskola névadójának értékei. | Ráhangoló vers segítségével egy iskola megismerése.  Képek alapján az iskola épületének bemutatása.  Szöveg alapján beszélgetés az iskola mindennapi életéről.  Szövegek nyomán saját iskolánk névadójának megismerése. | Iskola, iskolakert, épület, tanítás, iskolai élet, hagyományok, szokások, névadó, példakép. | A gyerekek ismerjék saját iskolájuk életét, az azt működtető hagyományokkal, szokásokkal együtt. Alkossanak véleményt az iskola életéről. Tudjanak meg minél többet iskolájuk névadójáról, aki életével példaként áll előttük. | Tankönyv, füzet, rajzeszközök, olló, ragasztó, rajzlap | Alkotó tevékenység: iskola névadójára javaslat.  Projektfeladat: tabló az iskola névadójáról. |
| Identitás, hagyomány, tisztelet, felelősség, önismeret. |
| 34. óra | **Mások iskolái**  A saját és más iskoláknak hagyományainak megismerése. | Ráhangoló játékkal iskolai események gyűjtése.  Mese alapján az évszakok körfogásának felidézése.  Fotók segítségével beszélgetés a tanév iskolai és közösségi eseményeiről.  Szövegek révén más iskolák hagyományainak megismerése.  Saját iskolai hagyományok gyűjtése. | Iskolai tanév, évszakok, események, naptár, rendezvény, program, szokás, hagyomány. | Ismerkedés más iskolák életével, szokásaival, hagyományaival, példamutató céllal. Magyarország helyi sokszínűségének megismerése. Nyitottság, újítás, alkotókészség fejlesztése. Időfogalom fejlesztése. | Tankönyv, füzet, rajzeszközök, olló, ragasztó, rajzlap | Projektfeladat: iskolai hagyományaink, naptár, tabló. |
| Önismeret, mások megismerésére törekvés, elfogadás, empátia, hagyomány, érték, identitás, érzelmi kötődés, tisztelet. |
| 35. óra | **Fejezet végi ismétlés, összefoglalás, értékelés**  ***vagy***  **szabadon tervezhető óra (pl. kimaradt feladatok, választott projektek feldolgozása számára)** | | | | | |
| 36-37. óra | **Év végi ismétlés, összefoglalás, értékelés (saját fejlődés értékelése)**  ***vagy***  **szabadon tervezhető óra (pl. kimaradt feladatok, választott projektek feldolgozása számára)** | | | | | |

**JÁTÉKLEÍRÁSOK**

**Mi változott?**

A játékot játszhatjuk a gyerekek helyének vagy a tárgyak teremben való elrendezésének megváltoztatásával. Helycsere esetén kérjük meg a gyerekeket figyeljék meg jól, ki hol ül, majd kiszámoló segítségével válasszunk ki valakit, aki kimegy a teremből. Ezután néhány gyerek cseréljen helyet. A játék könnyíthető vagy nehezíthető a gyerekcsoportnak megfelelően. A változtatás után a kint lévő gyermeket hívjuk be és kérjük meg figyelje meg és mondja el kik cseréltek helyet.

Tárgyak elrendezésének megváltoztatásakor ugyanígy járhatunk el. Feladat a megcserélt tárgyak eredeti helyének megállapítása.

**Újratervezés**

Kör alakzaton alapuló rajzok készítése. Kezdő ötletként a tankönyv képeit érdemes megtekinteni. A füzetben rajzoltassuk körbe a matematika órákon használatos korongot néhányszor. A gyerekek a tankönyv rajzaihoz hasonlóan találjanak ki, és rajzoljanak le minél több kör alakzaton alapuló dolgot. Érdemes időkorlátot alkalmazni.

**Mit visz a kishajó?**

A játék során az a cél, hogy a gyerekek minél több zöldség vagy gyümölcs nevét felsorolják. A játék kezdetén valaki elkezdi magában mondani az abc betűit, egy másik gyerek bármikor jelezheti “Stop” felkiáltással, hogy álljon meg. Amelyik betűt hangosan kimondja az abc-t soroló gyermek, azzal a betűvel kell mindenkinek egy zöldség- vagy gyümölcsnevet mondani.

**Állatkert**

Egy állatkertben vagyunk, ahol annyi állat van, ahány tagja van a csoportnak. Mindenki kigondolja, milyen állat lenne, majd bemutatkozik a többieknek: hol él, mit eszik, milyen a teste, milyen tulajdonságai vannak. A többiek megpróbálják kitalálni, milyen állatra gondolt, feltehetnek újabb kérdéseket. A tanító felírja a táblára, milyen állatok élnek ebben az állatkertben.

**Mi kerül a bőröndbe?**

Üljünk körbe. Előzetes instrukció: “Gondolkodj azon, miről tudnál szívesen lemondani más javára! ” Kérjük meg a gyerekeket, hogy néhány perc csendes gondolkodás mondják el, mit tennének a közös bőröndbe, mi az amiről le tudnának mondani, habár számukra is fontos.

**Ki a karmester?**

A gyerekek kört alkotnak. Egyikük kimegy a teremből. A körben álló gyerekek közül kiszámolóval kiválasztjuk a karmestert, aki majd mozdulataival irányítja a többieket. Bármilyen egy helyben végezhető mozgás megengedett. A visszaérkező gyerek a kör közepére áll, és megpróbálja kitalálni, ki vezényel. Ha sikerül, helyet cserélnek, és a karmester lesz a következő megfigyelő. Előzetes instrukció nem szükséges, a gyerekek maguk kitalálják, hogyan lehet úgy játszani, hogy minél jobban megnehezítsék a megfigyelő dolgát.

**Irányítótorony**

Két játékost választunk, Az egyik behunyja a szemét vagy kimegy a teremből, amíg eldugunk egy tárgyat. Majd visszajön és a másik játékosnak, aki tudja a tárgy helyét, bekötjük a szemét. Ezután a bekötött szemű játékos irányítja a másikat a tárgy helyére, hogy megtalálja. Mivel nem látja a mozgását, a kereső játékosnak tájékoztatni kell őt helyzetéről. (A helyzet ahhoz hasonlít, amikor valaki telefonon irányít egy másik embert.)

**Szócsere**

Válasszunk ki egy hétköznapi, de ritkábban használt szót. Főnévvel a legegyszerűbb játszani, de megpróbálhatjuk igével, melléknévvel is. Az első játékos gondol egy főnévre, és mond egy mondatot, amelyben ehelyett a szó helyett a kijelölt szó szerepel. A többi játékos visszakérdezve találgat, az első játékos egyre pontosabb körülírást ad, amíg elhangzik a kigondolt szó.

**Medvefogó**

A játék során a játéktér egyik végében egymás mellé vonalban felsorakoznak a gyerekek, akiknek úgy kell átszaladni egyik pontból a másikba, hogy a “medvefogó” ne tudja elkapni őket. A futás valamilyen jelre indul, amit a fogó ad. A fogónak a játéktér közepén kell állnia, ahol egy vonal jelzi a határt, amin neki már átszaladnia nem szabad. Ha valakit sikerül elkapni a vonal előtt, akkor egy öleléssel válik a fogóból játékos és az elkapottból “medvefogó”. A játékhoz megfelelő tér szükséges, a játékosoktól figyelmet, gyorsaságot, taktikázást igényel.

**Csak egy perc**

Üljünk körbe. Rövid gondolkodási idő után maximum egy perc áll rendelkezésére a játékban megszólalni kívánó gyerekeknek, hogy minél több dolgot elmeséljenek magukról. Változat: A játék során nem önmagukról, hanem legjobb barátjuk életéről, tulajdonságairól, kedvenc tevékenységeiről osszanak meg a többiekkel minél több információt egy perc alatt. Ezt akár tehetjük az óra végére levezetőnek.

**Tartsd meg a párod!**

Először a gyerekek válasszanak párt maguknak. Egy valaki maradjon pár nélkül. Alkossunk a párokból egy belső és egy mögöttük álló külső kört. Szükséges, hogy az egymással párt alkotó gyerekek egymás mögött álljanak, ne túl távol, de túl közel se egymáshoz. Egymást megérinteni nem szabad. A pár nélkül álló gyerek feladata, a külső körben állva, hogy párt szerezzen magának a belső kör tagjai közül, csupán szemkontaktus segítségével. Ha ezt a pár külső körbeli tagja észreveszi, mielőtt párja átfutna a hívóhoz, hátulról öleléssel visszatarthatja. Ha sikerül mégis párját “átcsábítani”, akkor ő lesz a következő hívó. Figyeljünk arra, hogy ne fogják meg társukat, csak mikor elindulna.

**Találjatok hasonlóságot!**

A gyerekek párokat alkotnak – jobb, ha nem a barátok kerülnek egy párba –, és megpróbálnak három hasonlóságot találni maguk között. Ezek legyenek új információk számukra.

**Csak rám figyelj!**

Két játékos beszélget, miközben a harmadik megpróbálja magára vonni a figyelmüket. Nem szabad hozzájuk érnie, túl közel menni hozzájuk vagy hangosan kiabálni. (Például integethet, bohóckodhat, érdekeseket mondhat.) A nézők figyeljék, mikor veszik észre, hogy a párbeszéd megakad, vagy hogy a beszélgetők mimikával, nevetéssel elárulják, hogy odafigyeltek a zavaró harmadikra.

**Szobrászat**

A „szobor” negatív érzelmet fejez ki. A szobrászok feladata, hogy vidámmá tegyék. A játék kétféle lehet. Egy gyerek a szobor, egy másik a szobrász, aki beállítja őt egy szomorú pózba, majd jön a másik szobrász, aki boldoggá/vidámmá teszi. Kihagyhatjuk az első szobrászt, ha a játékos maga is ki tud találni megfelelő pózt. Csak akkor játsszuk, ha a gyerekek elviselik egymás érintését! Ha nem így van, lehet a tanító a szobrász úgy, hogy a gyerekek mondják neki, mit alakítson a szobron.   
Érintés nélkül a szobrász használhat „varázspálcát” vagy „varázsigét”, amelyre vidámmá változnak a szobrok. Kitalálhatnak a gyerekek is varázsigét.

**Lopakodó**

Csendkirály néven is ismert játék. Egy játékos kiáll a többiek elé, hátat fordítva nekik, majd a többiek a legnagyobb csendben próbálják megközelíteni. Ha valakinek sikerül egy vonalba kerülni vele vagy megérinteni a vállát, akkor újra ő lesz a figyelő játékos. Ha azonban, mikor megfordul, észrevesz valakit mozgás közben, azzal helyet cserél és új játék indul.

**Székfoglaló**

Székeket rakunk körbe, az üléssel kifelé fordítva, eggyel kevesebbet, mint ahány játékos van. Zenére, énekre vagy mondókára járnak körbe a játékosok, és amikor a játékvezető tapsol, mindenkinek le kell ülnie egy székre. Akinek nem jutott szék, kimarad a játékból. Mielőtt az újabb fordulót elkezdjük, kiveszünk egy széket, hogy ismét eggyel kevesebb legyen. Az utolsó bent maradó játékos nyer.

Készüljünk arra, mi legyen a szabály abban az esetben, ha egy székre ketten ülnek: vagy a játékvezető figyeli, ki volt az első, vagy a széken elfoglalt felületet hasonlítsuk össze. Újra is lehet indítani a kört. Ne hagyjuk, hogy erőszakkal foglaljanak széket, a gyorsaság, ügyesség számít.

**Ismerj fel!**

Kiszámolóval válasszunk ki egy gyereket, akinek a szemét bekötjük egy kendővel, és háttal a közösség elé állítjuk. Halk kiszámolóval vagy rámutatással kiválasztjuk az első játékost, aki elváltoztatott hangon szól a bekötött szemű társához. Ha kitalálta, ki szólt hozzá, helyet cserélnek, ha nem sikerül, új gyerek próbálhat elváltoztatott hangon megszólalni. A hang elváltoztatását nagyon élvezik a gyerekek.

**Folytasd az osztálymesét!**

A gyerekek a mondatokat egymásba fűzve valós, de akár kitalált történtet is alkothatnak az osztályközösségről. Üljünk körbe! A mesélést elkezdheti a tanító, de akár egy vállalkozó szellemű gyerek is. A történetet kezdjük egy közös élmény első néhány gondolatával, például: Egyszer volt, hol nem volt, volt egyszer egy harmadikos osztály. Elhatározták, hogy útra kelnek. Ezután bízzuk a gyerekekre milyen fordulatot vesznek az események. A történetet mindenki egy mondattal folytathatja és kapcsolódnia kell az előző gyerek gondolatmenetéhez.

**Babos játék**

A gyerekek fejükön babzsákkal saját tempójukban sétálnak. A játékvezető szabályozni kezdi a járás ritmusát, a gyerekek eszerint sétálnak tovább. Ha valaki fejéről leesik a babzsák, mozdulatlanná merevedik. Egy másik gyereknek kell felvennie és visszatennie a fejére a babzsákot anélkül, hogy a sajátját elveszítené.

**Figyelj a társadra!**

Csoportok versenyeznek. A játékvezetői utasítást akkor tudják végrehajtani, ha a csoporttagok figyelnek egymásra. A játékvezető megad egy utasítást, amelyet nem a teljes csoport hajt végre. Pl.: *A csoportból négyen álljanak fel!* A gyerekeknek figyelni kell egymásra, hogy a pontos létszám legyen meg. Ha versenyeznek, az a csoport kap pontot, amelyik először hajtja végre jól a feladatot.

**Miről van szó?**

Kártyákon rövid történetet adjunk meg. Egy játékos olvassa azt fel úgy, hogy csak bizonyos ismétlődő szavakat mondhat. Pl.: számokat, hónapokat, a hét napjait, a hét törpe nevét. Hanghordozással, hangerővel, mutogatással lehet a tényleges üzenetet eljuttatni a csoporttársaknak. A hallgatók adjanak ötleteket, miről szólhatott a történet.

**Csalogató kapu**

A játékosok kézenfogva kört alkotnak, egy játékos kimegy, a bent maradók megbeszélik, melyik két játékos között lesz a csalogató kapu, ők hívogatni fogják a bejövő játékost, de csak a tekintetükkel, mozdulatok nélkül. A többiek viszont elutasító tekintettel néznek majd rá. A feladat kitalálni, hol van a csalogató kapu. Ha a játékos eltalálja, ott beveszik a körbe, és új játékos megy ki. A játék akkor érdekes, ha finomak a jelzések.

**Bizalomjáték**

A gyerekek párokat alkotnak. A pár egyik tagja becsukja a szemét és belekarol a társába. Partnere körbevezeti a teremben. Nagyon kell vigyáznia a társára! Utána cserélődhetnek a párok, hogy mindkét szerepet megtapasztalják. Akadályokkal nehezíthetjük a feladatot. Változat: A játékosok kört alkotnak. Egy gyereknek bekötjük a szemét, elindul, és amikor nekimegy a körnek, a többiek finoman visszairányítják a kör közepére.

**Hóember**

A gyerekek alakítsanak 3-4 fős csoportokat. Érdemes egy egyszerű sematikus hóemberrajzot bemutatni, amelyen van néhány egyéb részlet – seprű, orr, gomb. A csapatok figyeljék meg a rajzot, majd az első játékos bekötött szemmel kezdje megrajzolni a hóembert. Utána a többi játékos folytatja, a társuk rajzát figyelhetik, de mindenki csukott vagy bekötött szemmel dolgozzon. Ha van hely a táblánál, egyszerre több csoport is dolgozhat, vagy nagyobb papíron külön asztalnál.

**Közös mese**

A játékosok körben ülnek. Az a feladat, hogy együtt, közösen írjanak egy mesét. A csoportvezető elkezdi, a csoporttagoknak kell folytatnia. Akinek a labdát dobják, annak kell folytatnia azt, és annyit mond, amit és amennyit akar, de természetesen a már elkezdett történetet kell folytatnia. A történetet a csoportvezető kezdi, ő dobja el a labdát is először.

**Szólánc**

A játék a hagyományos szólánc szabályára épül. A kezdő szó utolsó betűjével kell megalkotni a következő szót és így tovább. A képsor segíti a feladat megértését, és a megkezdett szólánc folytatható is. A játékhoz új szabályok is alkothatnak a gyerekek, például a kezdő szó utolsó szótagjával kezdjük a következő szót.

**Kígyójáték**

A gyerekeket két csapatra osztjuk. A csapatok egymással szemben vonalban felsorakoznak. A csapattagok megfogják egymás kezét, ez a lánc nem szakadhat el a játék során. A játékvezető adja meg a jelet az indulásra. Két mondatot használhat:

“Futás a fején át!” felkiáltáskor a csapat, mint egy kígyó átbújik a sor elején kaput tartó két gyerek keze alatt elfut egy megjelölt pontig, majd visszatér a kiinduló helyzetbe.

A “Futás a farkán át” felkiáltáskor a csapat a sor végén álló két gyerek “kapuja” alatt bújik át, elfut a kijelölt pontig, majd visszatér a kiinduló helyzetbe.

Az a csapat nyer, aki gyorsabb, illetve nem szakadt szét.

**A TANKÖNYBEN NEM SZEREPLŐ SZÖVEGEK ELÉRHETŐSÉGE**

**Molnos Lajos: Becsengetés.** <http://www.operencia.com/versek/iskolakezdes/1379-molnos-lajos-becsengetes> [2016. 08. 23.]

**Fésűs Éva: A kíváncsi királykisasszony.** Fésűs Éva: Az ezüsthegedű, Szent István Társulat, Budapest, 1987 <http://www.18pedagogia.hu/informacios-kozpont/dokumentumtar/e-konyvtar/szepirodalmi/mesek-fesus-eva-hat-meseje-az-ezusthegedu> [2016. 08. 23.]

**Lázár Ervin: A fába szorult hernyó.** Lázár Ervin: A hétfejű tündér, Móra könyvkiadó, 1977 <http://mek.oszk.hu/kiallitas/lazar/html/mesek_afaba_szorult_hernyo.htm> [2016. 08. 23.]

**Kiss Ottó: Foci, foci, foci***.* Kiss Ottó: Liliputi trónkövetelők. Cerkabella Könyvkiadó, 2012 <http://esolap.hu/archive/entryView/1282> [2016. 08. 23.]

**Lackfi János: A nagy autómosás.** Lackfi János: Domboninneni mesék. Móra Könyvkiadó Zrt., Budapest, 2013 <http://www.pagony.hu/lackfi-janos-a-nagy-automosas> [2016. 08. 23.]

**A. A. Milne: Micimackó – részletek.** Karinthy Frigyes ford. Móra Kiadó, 2006

*(Micimackó)*

Micimackó ilyenkor reggel tizenegy óra felé, mindig parancsolt valami harapnivalót, így hát jól esett látnia, hogy Nyuszi tányért és bögrét szed elő, s amikor megkérdezte: – Mézet vagy tejet? – gyorsan és izgatottan megjegyezte, hogy mindkettőt, aztán hozzátette, nehogy túl mohónak gondolják: – Kenyér nem kell. – Most egy darabig szót se szólt... Végül elégedetten dúdolva felállt, barátságosan parolázott Nyuszival, és kijelentette, hogy mennie kell.

– Ilyen hamar? – kérdezte Nyuszi udvariasan.

– Még maradhatnék éppen, ha te... – habozott Micimackó a zsírosbödön felé pislogva.

– Ami azt illeti – mondta a Nyuszi –, magam is indulóban voltam.

– Akkor hát megyek. Isten áldjon meg!

– Isten veled! Remélem, jóllaktál.

– Mér, van még valami? – csúszott ki Micimackóból.

Nyuszi elrakta a terítéket, és kissé hűvösen ennyit mondott:

– Nincs.

*(Tigris)*

– Jó reggelt! – mondta Tigris. – Találtam itt a szobában egy másik Tigrist. Pedig azt hittem, hogy csak egyedül vagyok.

Micimackó kiugrott az ágyból, és magyarázni kezdte, hogy tulajdonképpen mit kell érteni egy tükör alatt, illetve benne a tükörben. A legérdekesebb résznél tartott, amikor Tigris megszólalt.

– Bocsáss meg, egy pillanatra – mondta –, de úgy látom, valami felmászott az asztalodra. – Ugyanekkor a Tigris hangos kurrogással és morgással rávetette magát az abrosz lecsüngő végére. Lerántotta, a földön hempergett vele, többször körülcsavarta magán, aztán vad tusakodás után kidugta belőle a fejét, és csak ennyit kérdezett értetlenül:

– Nyertem?

– Ez az én abroszom – mondta Micimackó, igyekezvén kigabalyítani Tigrist az abroszból.

– Nem tudom, hogy hívják – mondta Tigris.

– Ez arra való, hogy az asztalra tegyék, és rárakjanak mindenfélét – mondta Micimackó.

– Akkor miért akart megharapni, mikor elfordultam? – kérdezte Tigris.

– Nem hinném, hogy meg akart harapni.

– Csak szeretett volna – mondta Tigris –, de én fürgébb voltam.

*(Malacka)*

– Nézd csak, Micimackó – mondta Malacka. – Az egyik Fenyőfán van valami.

– Úgy van – erősítette meg Micimackó –, valami Állatféle.

Malacka mindenesetre megfogta Micimackó karját, arra az esetre, ha Micimackó megijedne.

– Olyan... olyan Tüzes Állat?... – mondta kicsit vacogva, és másfelé fordult.

Micimackó bólintott.

– Azt hiszem, Január – mondta.

– Az egy hónap.

– De állat is.

– Mit csinálnak a Januárok? – kérdezte Malacka aggodalmasan, s titokban remélte, hogy nem csinálják azt.

– Elrejtőznek az ágak közt, és hirtelen rád ugranak, mialatt elmész a fa alatt – magyarázta Micimackó. – Róbert Gidától hallottam.

– Talán menjünk el a fa alól – mondta Malacka hirtelen, aztán elszégyellte magát, és gyorsan hozzátette: – Tudod, csak azért mondom, mert esetleg... izé... nagyon megütné magát az a Január, mikor ránk akarna ugrani.

– Sohase ütik meg magukat – mondta Micimackó. – Nagyon jól ugranak.

Malacka arra gondolt, hogy egy ilyen Jó Ugró alatt állni a fa tövében nagy tévedés volna, ugyanakkor az is eszébe jutott, hogy valamit otthon felejtett, amiért gyorsan haza kellene szaladni.

*(Nyuszi)*

Mozgalmas és elfoglalt napja volt Nyuszinak ez a nap. Már reggel úgy ébredt, hogy nagyon fontosnak érezte magát, és mintha egyenesen tőle függene valami. Olyan nap volt, amikor Szervezni kell valamit, vagy Levelet kell írni Nyuszi s. k. aláírással, vagy megmondani, kimondani a véleményét valamiről, amiben mindenki élénken helyesel.

[...]

"Mindezt összevetve – morfondírozott magában, sőt Magában –, Róbert Gida is Tőlem függ. Miután ő nagyon szereti Micimackót és Malackát és Fülest, és én is szeretem őket, de valljuk be, ezeknek nagyon kevés a vágott dohányuk a fejükbe, benne. És Bagolyt nagyon tiszteli Róbert Gida, muszáj is tisztelni olyasvalakit, aki tökéletesen ki tudja betűzni az ilyen nehéz szót például, hogy: elengedhetetlen. Lehet, hogy nem is betűzi helyesen, de nem az a fontos. Vannak esetek, amikor nem elengedhetetlen, és ilyenkor nem számít. Mármost Kanga odavan Zsebibabáért, de viszont Zsebibaba nagyon kiskorú, a Tigris pedig folyton ugrál, az se tud segíteni. Így nem marad más Rajtam kívül, ha meggondoljuk. Meglátogatom és megtudom, mit kell tennem, aztán megteszem érte. Ma olyan nap van, hogy megteszem."

**Fésűs Éva: A kismókus fél diója – részlet.** Fésűs Éva: Az ezüsthegedű. Szent István Társulat, Budapest, 1987

Egyszer egy kismókus talált egy fél diót. Az erdőszélén kistestvérével játszott éppen, de a testvérke semmit sem tudott az egészről. A fél dió ott pihent a fűben, és Mókus Péter, mihelyt észrevette, egy szót sem szólt, csak zsebre tette. Azt gondolta, hogy olyan icipici az a fél diócska, hogy ha még megosztja, alig marad egy falatnyi belőle. [...]

Megizzadt a bezárt mókustenyérke; a fél dió égette, mint a láng! Sehol egy zugot nem talált, ahol nyugodtan bekaphatta volna, mert folyton ott ugrált a kistestvére. Ezért a drága kincset mélyebbre süllyesztette a zsebébe.

Hát, amint mendegéltek, a fodros patakon ringott egy nyírfakéreg. Mókusnak pompás csónak! Testvére hívta:

– Gyere, szállj be, Péter!

Ő meg csak duzzogott, állt zsebre dugott kézzel:

– Most nem, majd holnap!

Hogyne, hogy elveszítse közben a fél diót, vagy beejtse a vízbe, és valaki meglássa! [...]

A többi mókus hintázott vidáman, leugráltak az ágat eleresztve. A testvérkéje is közéjük állt, csak Péter gubbasztott magában. Dacosan leste, mikor tudná a fél diót megenni.

Kérdezték:

– Mi bajod?

– Ö ... ö... ö... semmi, semmi! – felelte búsan, és elszorult a torka. A fél diócskát most a legmélyebb zsebébe tolta. Majd később eszi meg. Azért sem ad belőle senkinek!...

[...] Amikor hazaértek, a nagy fa alatt Péter körülnézett. A kistestvért a fára megint előreküldte, ő meg lopva leült a fűbe, hogy most!... no most!... a féltett fél diócskát megeszi végre!... Ó, úgy belesimult a tenyerébe, oly illatos volt, húsos és fehér! Nem adta volna oda semmiért!

Jobb így, hogy még anyu sem látja, mert ő kettévágná menten, hisz' őket mindig egyformán szereti. De akkor mi marad neki? Ilyen picit minek felezzen?

– Így nagyszerű! Bekaplak, fél diócska!

Fogta... ám ebben a percben, a szemközti bokorban valami rezzent! Talán a nyest maga? Az leskel itt, ha közeleg az éjszaka!

A fél diócska nagyot koppant. Ki tudja, hová pottyant! S uccu neki! Kúszott az irigy Mókus Péter, míg oda nem ért fel, hol nyitva várta már az odúajtó.

A bokorból meg kinézett egy szajkó, szemtelenül, lármásán és vidáman:

– Ej, éppen egy ilyen ízes, húsos, fehér kis fél dióra vágytam!

Felkapta cserfes csőre, s boldogan tűnt el vele az erdőben!

Odafent Péter nagy könnyet törölt szét a tenyerével, pedig mindenki mosolyogva várta, kedves, otthoni arcok. Anyu se látta, apu se látta a csúf kudarcot. És mikor bebújtak a mohaágyba a kedves kistestvérrel, az halkan odasúgta:

– De soká jöttél, Péter! Pedig van számodra egy nagy meglepetésem!

– Ugyan mi?

– Ma a réten egy fél diót találtam. Tudtam, hogy szereted. Nézd, elhoztam neked!

A jó kis testvér így beszélt, és képzeljétek! Odaadta a szép dió ... másik felét!

Szerencse, hogy a szentjánosbogár lámpása már kihunyt, mert Mókus Péter fülig elpirult, hogy lám, a másik, a kistestvér, aki alig ér neki válláig, s akit ő becsapott, úgy szereti, hogy odaadná az egész falatot!

Úgy szégyellte magát!... nem kért, csak egy parányi harapást, és a fejét lehorgasztotta. Gyomrának a kevés is jólesett, kis szívét mégis egész éjjel nyomta a fél diócska ...

**Bartos Erika: Nem akarok!** Bartos Erika: Zsákbamacska. Pécsi Direkt kft, Alexandra Kiadója, Pécs, 2008 <http://navigator.cerkabella.hu/szerzok/bartos_erika.pdf> , zenés feldolgozás: <http://www.bartoserika.hu/kritikak/animaciok/nem-akarok> [2016. 08. 23.]

**Süketek városa***.* Ujgur népmese. Minden napra egy mese. T. Aszódi Éva szerk., Móra kiadó 2012

Volt valahol, a nagy hegyek között, egy város. Arról volt nevezetes, hogy valamennyi lakosa süket volt. Megvoltak különben jól, csak éppen szót érteni nem tudtak egymással.

Egy városbeli embernek egyszer elkószált három kecskéje. Elindult megkeresni őket. Ahogy kiért a mezőre, egy szántogató paraszttal találkozott. Ráköszönt:

– Adjon isten! Nem láttad-e erre a három kecskémet?

Süket volt persze mind a kettő, mint azon a környéken mindenki. Senki se értette, mit mond neki a másik.

– Mit akarsz tőlem? – kiáltotta a paraszt. – Ez a föld az enyém. Egészen addig a fáig, ni! – És egy magas fára mutatott.

Elindult hát arrafelé az ember, a kecskéi után. Meg is találta őket hamarosan. Visszafelé újra megállt a paraszt előtt.

– Köszönöm, testvér, hogy megmutattad, merre szöktek a kecskéim. Hálából neked adom ezt a kis sánta gidát. – És rámutatott a sánta gidára. Megijedt a paraszt:

– Én bizony színét se láttam a kecskéidnek! Ha megsántult, nem én vagyok a vétkes benne!

Kiabáltak, hadonásztak, de csak nem értettek szót egymással. Egyszer csak egy lovasember termett előttük. Megállították: tenne köztük igazságot.

– Az úgy volt – kezdte a kecskék gazdája –, hogy elveszett három kecském. Ez az ember megmutatta, merre szöktek. Hálából neki akarom adni ezt a kis sánta gidát, de úgy látszik, keveselli, a legszebbiket akarja.

A paraszt meg elpanaszolta:

– Szántogatom itt a földemet békességgel. Ez meg idejön, és azt kérdi, meddig enyém ez a föld. Mutatom, hogy addig a fáig. Akkor ez az ember elmegy, visszajön három kecskével, és azt kiabálja, hogy én ütöttem el a gidája lábát. Szállj le a nyeregből, uram, tégy igazságot!

– Azzal megragadta a lova kantárját.

Megmérgesedett a lovas. Most meg az kezdte a kiabálást:

– Ez a ló az enyém! Én neveltem csikó korától! Nem adom!

Addig-addig huzakodtak-civakodtak, míg eszükbe jutott, hogy elmennek a bíróhoz, tegyen igazságot az. El is mentek, elbeszélték neki a bajukat, hárman háromféleképpen. Hallgatta a bíró, s azt felelte végül:

– Hát ha mind a hárman azt mondjátok, hogy láttátok az újhold sarlóját, akkor holnap megülhetjük a fiatal hold ünnepét!

A három békétlenkedő összetanakodott:

– Azt mondja a bíró, megbüntet bennünket, ha ki nem békülünk. Akkor bizony jobb, ha nem civakodunk tovább.

Azzal békességben hazaindultak.

**Kiss Judit Ágnes: Visszaszámoló – részlet.** Aranysityak. Lackfi János szerk., Csodaceruza Kiadó, 2010

Egeret fogtam véletlen,

Meglovagoltuk négyesben

Nagypapi, nagymami, dédi meg én,

Így ügetünk a világ peremén.

Fut, fut a tej, fut a lábasban,

Futnak utána hármasban

Nagypapi, nagymami, dédi, de én

Csak heverészek a tej tetején. [...]

**Nagy Bandó András: Őrzöm álmodat – részlet.** Nagy Bandó András: Százszorszép. Szamárfül Kiadó Kft., 2012

Fáradni látszol, gyermekem,

ágyadhoz bújok, kedvesem.

Kezemben párnás kezecskéd,

tenyerem ágyán fejecskéd.

Véled lesz szép az estelem,

néhányat pislogsz, meglesem.

Álmosan csillog gyöngyszemed,

párnádra orcád fekteted. [...]

**Nagy Bandó András: Tesót akarok– részlet.** Nagy Bandó András: Kicsinyek könyve – legnépszerűbb versei gyerekeknek. Szamárfül Kiadó Kft., 2007

Ó, bárcsak volna kis tesóm nékem!

Futkosnék véle erdőn és réten.

Anyámtól eddig hiába kértem,

azt mondják, várjak, értem én, értem,

Selyemből szőném lágy takaróját,

esténként szabnám kicsinyke blúzát.

Ezüstből kötném sapkáját, sálját,

arannyal varrnám minden ruháját. [...]

**Fésűs Éva: Neszepisze szánkózni megy – részlet.** Fésűs Éva: Az ezüsthegedű. Szent István Társulat, Budapest, 1987

Neszepisze, a csíkos malacka segített az ősszel Kucu nagyanyónak feltúrni a kertjét, és ezért kapott tőle egy szép kis szánkót. Attól kezdve egyre csak a hófelhőket leste. Amikor aztán havazni kezdett, boldogan dugta ki az orrát az ablakon, és azt sem bánta, hogy a nedves pihék megcsiklandozták. Nagyokat nevetett és nagyokat tüsszögött.

Szemközt egy cinege ült a kopasz ágon.

– Mit nevetsz? Mit nevetsz? – kérdezte.

– Örvendek! Örvendek! – röfögte malacka.

– Minek? Minek?

– A hónak, a jónak, a puha takarónak, mert azon úgy fog szaladni a szánkóm, hogy még a téli szél sem ér utol! [...]

A hó pedig hullott, hullott, egészen másnap reggelig. Akkor kisütött a nap, kristálytisztán ragyogott a téli ég, de olyan hideg lett, hogy még a patak is befagyott. Megcsúsztak rajta a sete-suta őzek, kemény patájú szarvasok.

Malacka éppen fejébe nyomta a meleg mohasapkát, hogy végre nagy büszkén végigvonuljon az erdőn szép kis szánkójával, amikor ijedt lármára lett figyelmes. Először Őzem Böske panaszos hangja ütötte meg a fülét, azután meg Harkály doktor bácsié.

– Szerencsére csak bokarándulás - mondta a doktor. – De három napig nem szabad ráállnod, különben bicegő maradsz!

– Három napig meg is halok éhen ebben a hideg télben – siránkozott Őzem Böske. – Nem tudok elmenni az etetőhöz. Ha legalább valami szánkófélém volna...

– Neszepisze malackának van szánkója! – kiáltott fel ezüstös hangon a cinege. – Kérjétek kölcsön tőle!

– Nagyszerű! Kérjük! – lelkendeztek az őzek, nyulak, szarvasok, akik a pórul járt Őzem Böske körül összesereglettek. – Ráültetünk és elhúzunk az etetőig!

Már indult is az egész társaság malacka háza felé. [...]

Malacka villámgyorsan magára reteszelte a kamraajtót, és úgy meglapult, hogy a kunkori farkincája se rezzent.

– Neszepisze, gyere ki! – hallatszott odakintről. – Őzem Böske bajban van, nagyon nagy szüksége volna egy szánkóra. Vigyázni fogunk rá, és délre visszahozzuk!

Malacka még a lélegzetét is visszafojtotta odabent. Csak állt, moccanatlan, görcsösen szorongatva kis csülkében a szánkómadzagot, mert amíg ezek az ostobák el nem mennek az udvaráról, addig most már ő sem mozdulhat. [...]

– Itt sincs, ott sincs, sehol sincs! – csettegett odakint a cinke. – Úgy látszik, korán reggel kiment az Ürgedombra!

– Akkor nincs más hátra, magunknak kell egy szánkót összeeszkábálnunk – mondta a nyúl. - Szerencsére akad itt néhány lécdarab. Szedjetek hozzá gyorsan gallyakat, hozzatok háncsot!

Malacka meglepődve látta egy résen át, hogy ott, az ő udvarának a kellős közepén látnak munkához. Sürögtek-forogtak, igyekeztek, mégis jó sok időbe telt, mire úgy-ahogy elkészült valami szánkóféle. Ráültették Őzem Bőskét, aztán a szarvasok húzták, a nyulak tolták, a madarak meg az utat mutatták, és végre eltűntek nagy zsivajjal egy behavazott galagonyabokor mögött a kanyarban.

– Na, végre! – sóhajtott malacka, akinek addigra már a foga is vacogott a hidegtől, és elgémberedett a lába. De sebaj, majd a szánkózástól kimelegszik.

A büszke séta persze elmaradt. Kerülő úton ment, osonva, ahol a havat még senki sem taposta. Alaposan elfáradt, mire felért az Ürgedombra.

– Itt vagyok, ragyogok, végre szánkózni fogok! – húzta ki magát, és körülnézett, de csak egy karón gubbasztó varjút látott. [...]

– Ugye, szép szánkóm van, varjú néne? – próbálkozott ismét odafent.

– Kár! – mondta a rekedt varjú, és elrepült.

– Így is jó! – morgott magában morcosan malacka, és azért is leszánkázott újra meg újra. De visítani már egyáltalán nem volt kedve, s ráadásul korogni kezdett a gyomra. [...]

Fogta magát és inkább hazabaktatott. Keresgélni kezdett a lerágott kukoricacsutkák között, hogy hátha akad egy-két szem valamelyiken. De bizony nem akadt, és az éhes, irigy malacka egyszer csak keserves sírásra fakadt. Éppen a legnagyobbik könnyét törölte le, amikor csöngettek. [...]

Malacka kinyitotta az ajtót, s hát, ott álltak mind az őzek, nyulak, szarvasok, ott ült Őzem Böske is a hevenyészett szánkón, és egy csodálatos, nagy, édes répát nyújtott malacka felé.

– Elvittünk az udvarodról néhány szál lécet és gallyat, amikor nem voltál itthon. Ezt hoztuk helyette!

Malacka csak állt, bámult, és akkorákat kellett nyelnie, hogy szólni sem bírt.

– Na, vedd már el! – lökte meg a nyúl. – Ha megkaphattuk volna a szánkódat, többet is hoztunk volna.

– Én ennek is nagyon, de nagyon örvendek ... – dadogta malacka. Őzem Böske kedvesen rácsodálkozott:

– Nini, Neszepisze, hiszen te sírtál!... Miért sírtál?

Malackánál újra eltörött a mécses.

– Nem volt jó egyedül szánkózni – szipogta.

– Csitt-csitt! – röppent oda a cinege. – Holnap majd velünk tartasz, és akkor visszatér a jókedved. Igaz-e?

– Hát persze! – bólintott a malacka, és hatalmasat harapott a répából.

! 2014-es nyomtatás: **Erich** [**Kästner**](http://www.libri.hu/szerzok/erich_kastner.html)**: A két Lotti – részlet***.* Tóth Eszter és Török Sándor ford. Móra Ferenc Könyvkiadó, 1976

A kocsiajtó keretében végül fölbukkan ingóságaival a huszadik kisleány is. Komoly nézésű jószág. A vezető készségesen érte nyúl, de a kicsi megrázza a fejét, hogy csak úgy röpköd a két copfja. „Köszönöm, nem!” - mondja udvariasan, s azzal határozottan és nyugodtan lemászik a lépcsőn. Lent aztán zavart mosollyal néz körül. Hirtelen meghökken, s tágra nyitja a szemét. Rábámul Luisére. Most Luise is kimereszti a szemét. Riadtan fürkészi a jövevény arcát.

A többi gyermek és Ulrike kisasszony döbbenten nézeget egyikről a másikra. A kocsivezető hátratolja a sapkáját, megvakarja a fejét, a száját meg tátva felejti. Vajon miért?

Luise és az új kislány a megszólalásig hasonlítanak egymásra. Egyikük ugyan hosszú fürtöket visel, másikuk pedig szigorúan befont copfokat - de ez aztán igazán az egyetlen különbség köztük!

Luise sarkon fordul, s mintha oroszlánok és tigrisek kergetnék, berohan a kertbe.

– Luise! – kiált utána Ulrike kisasszony. – Luise! – Aztán vállat von, s egyelőre a húsz új lányt viszi be előbb a házba. Utolsónak, végtelenül elcsudálkozva, a kis copfos ballag.

[...]

Csörömpölnek a kanalak. Luise mellett üres a szék. Meglepő, hogy mennyi pillantást tud magához vonzani egy üres szék.

Aztán, mintegy vezényszóra, valamennyi pillantás az ajtó felé fordul. Lotte lépett be.

– Csakhogy itt vagy végre – mondja Ulrike kisasszony. – Gyere, megmutatom a helyedet. – Odavezeti a csöndes, komoly, copfos kislányt az asztalhoz. Luise nem néz föl, csak dühösen kanalazza magába a levest. Lotte engedelmesen leül Luise mellé, és megfogja a kanalat, habár a torkában gombócot érez.

A többi kislány megbűvölten bandzsít a furcsa pár felé. Egy két-, sőt háromfejű borjú sem lehetne érdekesebb. A feszültség akkora, hogy a kövér, pufók arcú Steffie-nek még a szája is tátva maradt.

Luise nem tudja tovább türtőztetni magát. Nem is akarja. Az asztal alatt teljes erőből sípcsonton rúgja Lottét. Lotte megrázkódik a fájdalomtól, és erősen összeszorítja a száját.

[...]

Éjszaka van. Alusznak a gyerekek. Kettő kivételével. Ezek ketten hátat fordítottak egymásnak, s úgy tesznek, mintha mélyen aludnának. De csak feküsznek – nyitott szemmel, és a sötétbe bámulnak.

Luise mérgesen nézi az ezüst karikákat, amelyeket a hold fest az ágyára. Egyszer csak görcsösen elfojtott sírást hall.

Lotte a szájára tapasztja a kezét. Mit is mondott anyja a búcsúzáskor? „Úgy örülök, hogy egynéhány hétig vidám gyerekek között leszel! Te nagyon is komoly vagy a korodhoz képest, Lotti! Túlságosan komoly! Tudom, hogy nem tehetsz róla. Én vagyok az oka. A foglalkozásom. Keveset vagyok itthon. Amikor hazajövök, már fáradt vagyok. Te pedig addig nem játszottál, hanem mosogattál, főztél, terítettél. Kérlek, nevess sokat, édes gazdasszonykám!” És most itt fekszik idegenben, egy rossz kislány mellett, aki gyűlöli, mert hasonlít rá. Halkan sóhajt. Hát így fog ő nevetni? Lotte felzokog.

Egyszer csak egy kis kéz jelenik meg... egy idegen kéz, és gyámoltalanul megsimogatja a haját.

Lotte szoborrá dermed ijedtében. Ijedtében? Luise keze félénken simogatja tovább.

2016-os nyomtatás: Pénzesné Börzsei Anita: **A barátom, Fecó.**

A barátom neve Feri, Lakatos Feri, de én már csak Fecónak szólítom. Nem voltunk mindig jó barátok, de mióta az bizonyos eset történt, elválaszthatatlanok vagyunk. Mondogatják is az osztályban a többiek: "Csongor és Fecó, a két jó barát, egymás nélkül szomorú, csak együtt vidám!"

Az egész azzal kezdődött, hogy tavaly költöznünk kellett. Hosszú a sora annak, miért hagytam el szeretett falumat, abban az én kedves iskolámat, végső soron pedig a barátaimat.

Pedig én nagyon szerettem ott élni, a falu melletti kiserdőben fára mászni, a tisztáson a magas fűben fekve a felhőket bámulni, a barátaimmal a Pergő-tóban pecázni, keskeny kis utcáinkon bringázni. De hát menni kellett, nem volt választásom, mert a szüleim úgy döntöttek, hogy már nem akarnak együtt élni. Engem nem kérdeztek meg, hogy én mit szeretnék. Nagyon szomorú és nehéz volt a szívem, amikor anyukámmal ketten vonatra ültünk, és a városba költöztünk.

Mindent szoknom kellett, az utcákon a sok autót, a rengeteg embert, akik rezzenéstelen arccal bámultak ki a busz ablakán, amíg meg nem érkeztek oda, ahová indultak. Nálunk a faluban ez elképzelhetetlen volt, hiszen mindenki ismert mindenkit, és már előre köszöntöttük egymást, hogy:

– Helló, szevasz! Merre mész? Mit csinálsz? Van kedved velem lófrálni a csalitosban? – És ehhez hasonlók.

Itt senkit sem ismertem, nem voltak barátaim. Az iskolában nagyon sokan vagyunk, az osztályban is. Nehezen is jegyeztem meg, ki kicsoda. Sokáig a szünetben egyedül támasztottam a folyosó falát, és bámultam, hogy mások csoportokban beszélgetnek, bunyóznak vagy bolondoznak. Pedig a padtársam, Feri kedves gyereknek tűnt, de ő a szünetben inkább a nagyobb testvéreivel töltötte az időt.

Hamar rájöttem, ha nem akarok unatkozni, jobb a futkozós gyerekekhez csatlakozni. Jobban is éreztem magam, és jól esett, hogy bevettek a játékba. A legjobban délután ízlett ez nekem, mert akkor már nem zavarta meg csengőszó a játékot, az önfeledt rohangálást.

Ennek az önfeledtségnek egy napon aztán az árát is megfizettem. Tóth Laci üldözött éppen nagy sebbel-lobbal, arra emlékszem még, hogy hátranézve szélesre húztam a számat, mert sikerült őt leráznom, de a következő pillanatban már koppantam is az udvar kövén.

Sírni kezdtem és kiabálni, mert úgy éreztem, egyedül feltápászkodni sem tudok. Feri, a padszomszédom ért oda legelőször hozzám.

Felsegített, még a nadrágomat is leporolta. Hálás szemmel néztem rá, nagyon jól esett a segítsége. Aztán láttuk, hogy nagy a baj. Kiszakadt a nadrágom, és vérzett a térdem is. Szegény anyukám nagyon megijed majd, ha így lát engem. Ez volt az első gondolatom. Feri kitalálta, mi jár a fejemben, és azt mondta:

– Menjünk együtt hazafelé az iskolából, úgyis mindjárt zárják a kaput. Aztán majd kitalálunk valamit.

Elindultunk, és hamar kiderült, hogy Feriék nem messze laknak az iskolától, egy nagy kapus ház udvari lakásában, nem messze a mi utcánktól.

A nyitott ajtón és ablakon keresztül vidám éneklés és gitárszó hangjai töltötték be az udvart. Amikor beléptünk, akkor sem csendesült a zene. Tele volt a lakás vidám emberekkel, mindenhol ült valaki, két kisgyerek a szoba közepén táncolt. Én csak néztem tágra nyílt szemmel, soha nem láttam még ilyet.

– Mit ünnepelnek? – kérdeztem Ferit.

– Hm. Semmit. Gyakran töltjük így az időt, amikor együtt vagyunk. Ha öröm ér bennünket, akkor is, ha bánat, akkor is.

– És ez a sok ember mind itt lakik? – csodálkoztam.

–Igen, itt, ebben a házban. A nagyszüleim, anyu, apu, a négy testvérem, sőt még az egyik nagybátyám is a családjával. Ő gitározik éppen. Mi, cigányok gyakran összejövünk a családdal.

Melegség öntötte el a szívemet, és egy kis irigység is. De jó nekik, hogy ilyen sokan vannak, és ilyen jól érzik magukat együtt.

Amikor véget ért a nóta, odalépett hozzám az egyik hosszú szoknyás asszony. Feri anyukája volt, nem kérdezett semmit, csak átölelt, és ellentmondást nem tűrő hangon elkérte a nadrágomat. Pillanatok alatt színes folt került a szakadás fölé. Fel sem ocsúdhattam, már a térdem is be volt kötözve.

Folytatódott a zenélés, és én kipirulva a boldogságtól próbáltam velük énekelni.

Azóta Feri – akit már Fecónak szólítok, mert otthon is így nevezik a szerettei – a barátom. Azóta együtt megyünk mindenhová, a parkba fára mászni, a városi tóhoz horgászni, és, mivel anyukám megengedte, hogy minden héten egy délutánt náluk töltsek, Fecó nagybátyja gitározni tanít.

**Finy Petra: Eszterlánc– részlet***.*  Finy Petra: Gréta garbója. Versek óvodásokról. NHK Naphegy Könyvkiadó Kft, 2009

Amióta nem a Gréta az oviban a barátnőm,  
azóta az Eszter az.  
[...]  
Szeretem az Esztert.   
Jókat lehet vele nevetni,   
délutáni alváskor lehet vele játszani   
ecc-pecc halottat,   
meg szuperül lehet vele védeni a tündérvárat   
az udvaron, ami egy faágakkal feldíszített mászóka.  
[...]

Meg kitalálta,   
hogy sokfonatban hordjuk a hajunkat,   
aminek anya nem örült,   
de azért megcsinálta nekem.   
Most úgy nézek ki,   
mint egy afrikai kislány.  
Meg kaptam olyan színes fagyöngyös   
nyakláncot, azzal meg pláne.  
Csak az volt a baj,   
hogy az Eszter elkérte ezt a láncot.  
Először nem adtam neki,   
aztán adott egy puszit a Lujzának dühösen,   
és akkor odaadtam. Akkor már én is dühös voltam.   
Aztán meg nem akarta visszaadni,   
és amikor már mindenki minket figyelt,   
még a vékony Ihász Kálmán is,   
mert azt ordítottuk mind a ketten,   
hogy „az enyém”,   
és az óvó néni,  
aki mindig tudja, mit kell csinálni,   
csak állt tanácstalanul,   
akkor megszólaltam,  
hogy: „Eszterlánc. Ez tényleg az Eszter lánca.”  
És olyan jól éreztem magam, mint még soha.   
[...]

Az Eszter meg erre akkora szemekkel nézett,   
hogy majdnem elrepült a szembogara,   
és nem tudott hirtelen mit mondani,   
csak húzogatta a gyöngyöket a láncon,   
mint a golyós számolón a golyókat.  
Lehet, hogy azt számolta,   
hogy hány évig fog tartani ez a barátság.  
Talán egy életen át?

**Mészöly Ágnes: Barni és az unatkozóművész – részlet.** Érik a nyár. Lovász Andrea szerk. Cerkabella Kiadó, 2013

Barni már a harmadik napon utálta a vakációt. Ez a rémes semmittevés az, amiről az unokatestvérei hetek óta álmodoznak? Ez a végeláthatalan unalom, amit sóhajtozva emlegettek az óvó nénik? Ez a tömény semmi, ami miatt Lolkával, a legjobb barátnőjével minden reggel ki kellett számolni, hogy „hányat alszunk még”? [...]

Barni vágyakozva nézte a magányos hintákat, az üresen nyújtózkodó csúszdát.

– Ó, bárcsak kijuthatnánk a játszóra! – mondta ki a gondolatait Elek (vagy Benő).

– Ugyan, senki sincs odalent! – ellenkezett a másik. – Ott is csak unatkoznánk!

– Mégiscsak jobb egy játszótéren unatkozni, mint egy lakásban! – döntötte el a vitát Barni. Odasettenkedett az ajtóhoz és óvatosan lenyomta a kilincset – közben majdnem elejtette Eleket (vagy Benőt) –, és kiosont a gangra. Leszaladt a lépcsőn, kinyitotta a hatalmas tölgyfa kaput és már kinn is volt az utcán. Figyelmesen körülnézett, először balra, aztán jobbra, és sipirc!, már ott volt a játszótér közepén. Elek és Benő megrohamozta a nagy mászókát – amire anya nem is szokta felengedni őket – Barni pedig, nehogy bajuk történjen, ment utánuk. Mikor ezt elunták, homokoztak meg hintáztak is, de Barni érezte, hogy valami hiányzik: gyerekek nélkül nem az igazi a játszótér.

Aztán egyszer csak észrevett egy kisfiút. A legfurcsább kisfiút, akit valaha is látott. Nem a kinézete volt különleges: ötéves-forma lehetett, és rendes pókemberes póló meg rövidnaci volt rajta, ahogy illik. Hanem amit csinált! Illetve nem csinált!

A fiú ugyanis az egyik padon üldögélt, a lábát lóbálta, és elmélyülten nézegette a faleveleket. Benő és Elek addig noszogatta Barnit, míg oda nem ment, és szóba nem elegyedett vele.

– Szia! Büntetésben vagy? Vagy fáj valamid? – kérdezte a furcsa kisfiútól.

– Dehogy! – felelt az mosolyogva. – Csak unatkozom!

– Az rémes! – sóhajtott Barni. – Én is egész nap unatkozom! A szomszéd néni vigyáz rám, de egész nap csak tévézik, és ...

– Egyáltalán nem rémes! – vágott közbe a másik. – Csak ügyesen kell csinálni! [...]

Benő és Elek szóhoz sem jutott, csak a fejüket csóválták rosszallóan.

– Csak akkor rémes, ha rosszul csinálod! Ha értesz hozzá, valódi művészet! – magyarázta a furcsa kisfiú. – Ha szeretnéd, szívesen megtanítalak... Először is ülj le nyugodtan, és lassan kezdd el lógázni a lábadat! De csak egészen finoman!

Aztán figyelmesen nézz körül!

– Micsoda butaság – suttogta Elek (esetleg Benő) Barni hóna alatt. – Hiszen napok óta ezt csináljuk!

– És semmi különleges nincs benne! – tette hozzá fanyalogva Benő (illetve Elek).

De Barni alig figyelt rájuk. Ült, lógázott, körülnézett.

– Egész jól csinálod – dicsérte őt a furcsa kisfiú. – Most nézz a lábad elé! Mit látsz? – Hogyhogy mit lát?! – dohogott Elek (és vele Benő) – Homokot meg kavicsokat!

– Homokot meg kavicsokat – felelte egy kissé elbizonytalanodva Barni is.

– Bizony ám! – örvendezett a furcsa kisfiú. – Méghozzá micsoda homokot! Nézd, ahogy csillog a napfényben! Na és a kavicsok! Az egyik hófehér, mint egy apró tojás, a másik vöröses és lyukacsos, mint a tégla.

– Az a zöldes meg hosszúkás, mint egy krokodil! – bólogatott Barni.

– Tehetséges kezdő vagy! – bólintott a másik komolyan. Még egy ideig nézegették a homokot meg a kavicsokat, aztán áttértek a játszótér fölé boruló platánfa leveleire. Barni nem is gondolta, mennyi titokzatos alak meg mesebeli lény rejtőzik az ágak között. [...]

– Nem gondoltam volna, hogy az unatkozás ilyen izgalmas dolog! – sóhajtott Barni. – Persze, itt a játszótéren egészen más, mint Rózsika néninél!

– Dehogy! – ellenkezett a kisfiú. – Egy igazi unatkozóművész egy sötét lakásban is jól érzi magát! Gondolj a szőnyeg mintájára, vagy a függöny hullámai között megbúvó tengeri szörnyekre!

– Vagy a szekrényajtó erezetében rejtőző mesebeli városra! – tette hozzá Elek (vagy Benő), aki nagyon belejött az unatkozásba.

Ekkor felháborodott kiabálás verte fel a játszótér, sőt, az egész utca csendjét.

– Ajaj! Rózsika néni felébredt! – ugrott fel Barni.

– Sajnálom, pedig remek volt együtt unatkozni veled! Kijössz még estefelé?

– Mindenképpen! – kiáltott Barni, és, jobb kezével ölelve Benőt, a ballal pedig Eleket (esetleg fordítva) szaladt vissza a házba.

Rózsika néni leszidta őt, és büntetésből a szekrénnyel szembe ültette. Ennél jobbat ki sem találhatott volna: Barni csak lábat lógázott, s közben Elekkel és Benővel egy egész csodavárost képzeltek a szekrényajtó erezetébe.

*megjegyzés:* *Elek és Benő Barni két játékfigurája.*

**J. K. Rowling: Harry Potter és a bölcsek köv – részlet**. Tóth Tamás Boldizsár ford. Animus kiadó, 2005

A szobában semmilyen tárgy nem utalt arra, hogy egy másik fiúcska is lakik a házban.

Pedig Harry Potter ott lakott. Pillanatnyilag épp aludt, de már nem sokáig volt nyugta, mert nénikéje, Petunia akkortájt kelt fel. Harry számára nagynénje rikácsolásával kezdődött minden nap.

– Egy-kettő! Ébresztő! Kelj fel!

Harry felriadt. A néni újból kopogott az ajtón.

– Kelj fel! – rikácsolta, és elindult a konyhába.

Harry hallotta nénikéje távolodó lépteit, majd kisvártatva a tűzhelyre rakott serpenyő zaja ütötte meg a fülét. Hátára fordult, és megpróbálta felidézni az álmot, amiből a néni kiabálása kirángatta. Szép álom volt. Egy repülő motorbicikli is szerepelt benne. Harrynek az a furcsa érzése támadt, hogy máskor is álmodta már ugyanezt.

Petunia néni nemsokára ismét ott állt az ajtó előtt.

– Felkeltél már?

– Majdnem – felelte Harry.

– Hát akkor csak igyekezz, mert neked kell mcgsütnöd a szalonnát. És nehogy el merd égetni nekem! Dudley születésnapján mindennek tökéletesen kell sikerülnie.

Harry kelletlenül felnyögött.

– Mit mondtál?– csattant fel nagynénje az ajtó túloldalán.

– Semmit. [...]

Ma van Dudley születésnapja – hogyan is felejthette el? Harry kikászálódott az ágyból, és nekilátott a zoknikeresésnek. Talált is egy párat az ágy alatt; lepöckölt róla egy pókot, és felhúzta. Már megszokta a pókok társaságát, hiszen azok csak úgy nyüzsögtek a lépcső alatti gardróbban, amit hálószoba gyanánt kiutaltak neki.

Mikor elkészült az öltözködéssel, átment a konyhába. A konyhaasztal szinte ki se látszott a születésnapi ajándékok alól. Dudley megkapta az áhított új számítógépet, és persze a második tévét és a versenybiciklit is. Harry el sem tudta képzelni, miért van szüksége unokatestvérének versenybiciklire. Dudley ugyanis rettentően kövér volt, és irtózott mindenfajta testmozgástól – kivéve a verekedést, amit imádott. Legjobban Harryt szerette elpáholni, dc csak ritkán sikerült elkapnia, mert Harry – bár ez nem látszott rajta – roppant fürge volt.

Talán a sötét gardróbban eltöltött hosszú idő tehetett róla, talán más, mindenesetre Harry korához képest kicsi és alulfejlett volt. Öltözéke csak még inkább kiemelte soványságát, mivel Dudley levetett holmijait hordta, pedig unokatestvére jócskán nagyobb volt, mint ő. Neki sovány arca, pipaszár lába, fekete haja és csillogó, zöld szeme volt. Kerek szemüvegét szigetelőszalag tartotta egyben, mivel az a Dudleytól kapott orrbaverések következtében több helyen is eltört. [...]

Épp megfordította a serpenyőben az angolszalonnát, mikor belépett a konyhába a bácsikája, Vernon.

– Fésülködj meg! – mordult rá Harryre reggeli üdvözlés gyanánt. [...]

Születésnapi ajándék gyanánt a Dursley szülők minden évben elvitték Dudley-t és egy barátját vidámparkba, hamburger-étterembe vagy moziba. Harryt ilyenkor mindig otthagyták megőrzésre Mrs. Figgnél, az egy-két utcával odébb lakó bolond öregasszonynál. Harry nagyon utált Mrs. Figgnél vendégeskedni, mert az egész ház káposztaszagú volt, és minden alkalommal végig kellett néznie a fotókat az öregasszony megboldogult macskáiról.

**G. Szabó Judit: Megérjük a pénzünket – részlet**! Móra Könyvkiadó, 2011

Éva húgom szép. A felnőttek szerint egyenesen gyönyörű! Szerintem elég átlagos kisgyerek. Hogy a haja búzaszőke, a szeme pedig búzavirágkék? Apa megígérte, hogy egy kiránduláson mutat majd nekünk búzát. Éva már csecsemőnek is tündökletesen fenséges volt. És milyen jó!

[...] Ha Évában gyönyörködik a rokonság, aztán rám néz, mindeki gondterhelten felsóhajt. Pont ilyen szeretek lenni, döntöm el ilyenkor morcosan. Éppen ilyen!

A nagymamám szerint úgy növök, mint a bolondgomba. A gyerekek azt mondják rám, szúnyog. Mari szerint pocsék gebe vagyok. Éva ordibálja, hogy teljesen átlátszik a két fülem. de ez nem igaz! A szüleim szerint én apa hórihorgas alakját örököltem.

Mari kövérkés és erős; ha nekem ront, igyekeznem kell, hogy talpon bírjak maradni. A nagymama úgy mondja, dundi, anyánk, hogy molett, apa szerint úgyis kinövi, a gyerekek azt kiabálják, hogy dagadt! Mari vállat von, és nem törődik vele.

Anyánk úgy megy a lépcsőn, hogy nem látja a fokokat. Szemüveggel még nem látja, szabad szemmel már nem látja. Csak rakja a lábait egymás után, és reméli, hogy ott lépcső van. Ha többször jár arra, megszámlálja a fokokat, hogy tudja, mikor jön a sima rész. Anyánk ott mindig csosszant egy kicsit. Más észre sem veszi. Csak én, mert tudom. Anyánkat azért a kis csosszantásáért még jobban szeretem!

Később feljött hozzánk Lili néni, apa húga. Bronzosan csillog a frizurája, bíbor a körme, elegáns a ruhája! Besuhant, és egyből teli lett vele a lakás, a finom illatával, a társalgásával.

Anyánk felélénkült Lili nénitől, boldogan mosolygott, zavart mozdulattal a hajához kapott, titkos húzásokkal próbált valami kis rendet csapni.

Aztán Lili néni csevegve sajnálkozott, hogy már mennie kell, hogy ilyen szűk a lakásunk, hogy még mindig nem tudtunk telefont szerezni.

**G. Szabó Judit: Hárman a szekrény tetején – részlet**. Móra Könyvkiadó, 2010

Anti bácsi gombákat is ismer, a szamócát meg az ibolyát, kakukkot, mindent. Megismeri mind a vadvirágokat! Gyökeresen kell mutatni, mert legtöbb növénynek a gyökere is jellegzetes vagy mi.

Anti bácsi csak sorolja az erdei sétán:

– Erre róka jár, itt cinke költ, ez őznyom, ez friss, ez kutyáé, ez szarvasé, vaddisznóé.

Ilyen felnőttekkel érdemes mászkálni, mert minden olyan lesz, mint a képeskönyv.

**Tőzsér Kapcsos Anna: Palócul tanított imádkozni az anyám – részlet** <http://www.sulinet.hu/oroksegtar/data/telepulesek_ertekei/Kazar/pages/Palocul_tanitott_imadkozni/002_Elso_konyv.htm> [2016. 08. 23.]

1864-ben, Nógrád megyében, Salgótarján szomszédságában, Vizsláson, egy kicsi faluban született az én felejthetetlen, drága jó nagymamám, aki egy bátor szívű, erős lelkű, főleg nagyon, de nagyon vallásos, igazi palóc parasztasszony volt.

[…] Most amikor már én is nagymama vagyok, mert 1927-ben születtem és már a 65-ik évemet betöltöttem, lelkiismeret-furdalásom van, mert az én 13 éves unokám is olyan kíváncsi az őseire és mindig azt mondogatja, hogy mama mesélj a régiekről nekem, úgy szeretem hallgatni. Nagyon szeretem az unokámat, és a kedvéért megpróbálom leírni, amit a nagymamám életéről tudok. […]

Vizslás az 1860-as 70-es években nagyon kicsi falu volt, földműveléssel foglalkoztak az emberek. Az én drága nagymamám is földműves családban született egy szép tavaszi reggelen. Igaz, kisfiút vártak a szülei, mert első gyermek volt és a földműves munkában az erős férfikézre volt szükség, de kislány lett, és a Rozália nevet kapta. Sándor Ispán Rozália volt a neve, de mindenki csak úgy hívta később is, hogy Espán Rózsi. […]

A dédapámék heten voltak testvérek, és mind a hét fiú volt, és mind a hét fiú a szülői házba vitte a menyasszonyát. Együtt laktak békességben, szeretetben. Nagyon sok földjük volt, amit együtt műveltek. A bíró is közülük volt, pedig írni, olvasni sem tudott, de bölcs ember volt, aki élete végéig a falu bírója volt, és nem is akármilyen, mert még aranykeresztet is kapott. […] A nagymamám az unokatestvéreivel nőtt fel, akik mindannyian fiúk voltak. Úgy szerették egymást, akár az édestestvérek. Holta napjáig úgy emlegette őket, hogy Palyánk, Pestánk, Jánosónk, Jóskánk.

Az étkezés úgy volt ebbe a nagycsaládba, hogy a férfiak körül ültek a karos lócán az asztal körül, az asszonyok állva ettek. De nem külön-külön tányérból, hanem egy tálból fakanállal, favillával, amit saját maguk készítettek, gyönyörű díszes faragásokkal. Én is láttam ezekből még, mert a dédapám készített idős korában is és az édesapám nagyon szeretett vele enni, mert azt mondta, hogy a fakanállal nem meleg, nem forró az étel. A nagymamám nevetve emlegette, hogy nekik gyerekeknek egy vastag deszkából készült székre kellett ülniük, ami úgy nézett ki, mint egy kis asztal. Odaadtak enni nekik egy tálba, természetesen ők is fakanállal ettek. […]

Hát ebben a nagycsaládban nőtt fel az én nagymamám. [...]

A nagymamám 88 évig élt, de még fogat sem húzatott soha. Pedig az ételeik sem voltak olyan finomak, mint a mai modern világban. Tortát sem sütöttek, meg finom süteményeket, ilyeneket nem is ismertek. Disznót vágtak, azt felfüstölték, azt használták leves káposztába, természetesen savanyú hordós káposztára gondolok, mert azt bizony jó nagy hordóval tapostak, hogy egész télen eltartson. Levest is főztek füstölt hússal, és abba laskát sütöttek a masina, vagyis a tűzhely tetején, és azt tördelték bele a levesbe. […] A ludakat, mikor kitojták magukat, megültették a házba a karos lócák alatt lúdülő kosárba. […] 1 hónapra kikeltek a kis sárga, tarka-barka kislibák. Sok, sok, mert több ludat is megültettek. Ez a kisfiúknak és kislányoknak adott munkát, mert kéthetes korban már kihajtották a szép zöld gyepre, ott legelgettek. A kislányok meg koszorút kötöttek virágból és a fejükre tették, énekelgettek és játszottak. Ott volt az óvoda a jó tiszta levegőn, a szabad ég alatt. Még a fényes nap is mosolygott rájuk az égről, mert ezekre a kis kacagó, csacsogó, egészséges, kis piros arcú, viháncoló, boldog gyermekekre csakis mosolyogni lehetett. […] Őszre aztán megnőttek a libák. Egész nyáron, héthetenként megkopasztották, és abból lett a pehelydunyha, a tollból a párnák meg a derekajok. Az volt ám a jó, puha, meleg ágy! […]

Egy ágyban aludt a férj és feleség, egy dunyha alatt, a gyerekek külön kettesével vagy hármasával, mert volt ám régen sok gyermek, úgy mondták, hogy amennyit a jó Isten adott. Kellett is a földműves a családban, mert a földet meg kellett művelni, pedig nem volt traktor, meg kombáj. A régi parasztemberek faekével szántottak, kézi kaszával arattak […]

Megtermelték a búzát, az egész évi kenyerüket, szóval liszt volt bőven. Sok tehén volt. Egész évben volt friss tej, túró, vaj, író. Rengeteg tojás, zöldségfélék, krumpli, bab, sok káposzta nyárra, télre, szóval nem is írom tovább. Húsuk amilyent óhajtottak, bárány, disznó, borjú, tyúk, csirke, liba, kacsa, szóval hússal el voltak látva bőségesen. […]

A mezőbe nyáron nagyon sok munka volt, de közös erővel vígan elvégezték. Télen meg szőttek az asszonyok a szövőszéken, úgy hívták a szövőszéket, hogy szátva. A házak nem a mai modern, kétszintes, divatos házak voltak, hanem egyszerű, fehérre meszelt, szép falusi házak, amit húsvétra már kívülről-belülről kimeszeltek. Olyan szépen fehérlettek már messziről!

**Zágoni Balázs: Barni és három angyaljárás – részlet.** **Elfelejtett lények boltja.** Lovász Andrea szerk. Cerkabella Kiadó, 2011 <https://konyvmutatvanyosokmesemustra.wordpress.com/2011/12/24/mesemustra-karacsony-zagoni-baazs-barni-es-a-harom-angyaljaras/> [2016. 08. 23.]

A téli vakáció előtti utolsó napon Barniék angyalost játszottak az iskolában. Előző nap mindenki felírta a nevét egy papírlapra és bedobta a tanító néni szőrsapkájába. Ő jól összekavarta, majd minden gyerek kihúzott egy nevet. Barni nagyon szerette volna, ha Sarolta nevét húzza, de nem így alakult a dolog: Istvánkát húzta. Iskola után hazafelé menet arról beszéltek Apával, hogy mivel lehetne őt meglepni? Végül a vízfesték mellett döntöttek, mert Istvánka nagyon szeretett festeni, és olyan vastagon szokott mázolni, hogy két festéssel már ki is ürítette a készletet.

Másnap a tanító néni a nagyszünet elején mindenkit kiküldött az osztályból. Aztán egyenként kellett belopakodniuk a szünet alatt, nem volt szabad sem jobbra, sem balra nézni, csak becsúsztatni az ajándékot annak a táskájába, akinek a nevét tegnap kihúzták. Mindenki így tett, Barni is otthagyta a cicázókat és felosont egy pillanatra az osztályterembe, hogy Istvánka padjába rejtse az angyalos csomagot.

A szünet végén aztán egyszerre rohant be mindenki az osztályba és keresgélte az ajándékát. István hamar megtalálta a vízfestéket, örült is neki. Barni benyúlt a táskájába, de csak a fent felejtett tízórai akadt a kezébe. Elkezdett kotorászni, kereste a füzetek mögött, a könyvek előtt, a tolltartó alatt, de semmit sem talált. [...] Összeszorult a torka, de nem akart sírni. Nagyokat nyelt és pislogott, hogy a könnyek ne akarjanak kicsordulni.

– Mindenki megtalálta az ajándékot? – kérdezte a tanító néni.

– Igen! – kiabálta kórusban az osztály. Barni hallgatott. Félt, hogy kikacagják, ha kiderül, hogy neki nincs is ajándéka, mert elfeledkezett róla az „angyala”. [...]

Aztán jött a következő szünet, az osztálytársak az ajándékokat mutogatták egymásnak, kölcsönkérték és kipróbálták egymás játékait. Barni gyorsan lement az udvarra és a tornaterem mögött álldogált, hogy senki ne kérdezze meg tőle, hogy mit hozott az angyal? Szünet vége előtt kicsivel felsomfordált, mert eszébe jutott, hogy most már igen éhes, legalább megeszi a szendvicsét. Amikor belekotort a táskájába, valami furcsa dologban akadt meg a keze. Kihúzta. Egy doboz finom csoki volt! Barni elmosolyodott, de nem szólt senkinek, visszacsúsztatta a táskába, mert már kezdődött is az írás óra. A következő szünetben már jókedvűen ment le játszani. Bújócskáztak, és ő lett a hunyó. Az osztálytársai ügyesen elbújhattak, mert Barni sokukat még a szünet végéig sem találta meg. De amikor felment a terembe, már mindenki fent volt. Ekkor vette észre, hogy furcsán kitömve áll a táskája. Belenézett és elámult. Tele volt naranccsal, mandarinnal, szaloncukrokkal, nápolyival és volt benne egy pár kisautó is. [...] A matek óra alatt ezeket nézegette, és azon gondolkodott, hogy mindez hogyan történhetett? Egy biztos, végül ő kapta a legtöbb ajándékot az osztályban! De a meglepetéseknek ezzel még nem volt vége. A matek óra után torna jött, át kellett öltözni és lemenni a tornaterembe. A tornaóra végén pedig fel az osztályba, levetni a tornaruhát és visszaöltözni. Barni befejezte az öltözést és be akarta gyömöszölni a tornafelszerelést a táskájába, de nem tudta. Egyszerűen nem fért. Erősebben nyomkodta, de úgy sem ment. Kivette hát a nadrágot és ámulva emelt ki egy játékrepülőt a táskájából. [...]

Hazafelé menet Barni nagyon vidám volt, a repülőjét zúgatta, ugrándozott Anya mellett, és amikor hazaért, se szó, se beszéd, beszaladt a gyerekszobába. [...]

Ezen az estén még sokan aludtak el boldogan. Például a tanító néni, aki elsőnek vette észre reggel, hogy Barni nem kapott ajándékot, és az első szünetben kiszaladt a sarki üzletbe, ahonnan a legfinomabb doboz csokival tért vissza, és azt a Barni táskájába rejtette. Jól aludt Sarolta, Ágica, Évi, Jancsi, Róbert és Gábor is, akik szintén észrevették, hogy Barninak nincs ajándéka, ezért a második szünetben a sajátjukból csentek be mindenféle finomságot és játékot a táskájába, hogy örömet szerezzenek neki. És jól aludt Istvánka is, aki ugyan otthon felejtette reggel a Barni ajándékát – mert véletlenül pont ő húzta ki Barni nevét tegnap –, de amikor észbe kapott, felhívta telefonon az édesanyját, aki hazaautózott és elhozta az ajándékot az iskolába. Így a harmadik szünetben Istvánka már ezt is becsenhette a Barni táskájába. Ők mind azt gondolták, hogy nem kell Barninak tudni ezt a kis angyaltitkot. Hadd gondolkozzon azon, hogy hogyan is járt ezen a napon nála háromszor az Angyal!

**Lackfi János: Agysötét** <http://koltogeto.blog.hu/2011/05/06/minden_napra_egy_lackfi_agysotet> [2016. 08. 23.]

**Janikovszky Éva: Ha én felnőtt volnék – részlet.** Móra Ferenc Ifjúsági Könyvkiadó Rt., 2002

Minden gyerek tudja, még a legkisebb is, hogy rossznak lenni sokkal mulatságosabb, mint jónak lenni.

Folyton jónak lenni iszonyúan unalmas, és amellett fárasztó is.

Ha sokáig ülsz mozdulatlanul egy széken, elzsibbad a lábad.

Ha késsel-villával igyekszel enni, kirepül a hús a tányérodból.

Ha egészen tisztára mosod a kezed, a többiek már rég asztalhoz ültek, mire elkészülsz.

A felnőttek folyton csak azt mondják: Legyél jó!

Meg azt, hogy: Ne legyél rossz!

Meg azt, hogy: Fogadj szót!

Meg azt, hogy: Viselkedj rendesen!

Könnyű azt mondani.

Mert hiába mondják azt a felnőttek, hogy: Addig örülj, amíg gyerek vagy!

Minden gyerek tudja, még a legkisebb is, hogy felnőttnek lenni sokkal jobb!

**Johannes Mario Simmel: Bohóckönnyek – részlet**. Fodor Tamás ford. <http://www.szepi.hu/irodalom/kedvenc/kt_001.html> [2016. 08. 23.]

Gyerekek, gyerekek! Az volt csak az előadás! A karácsonyeste előtti napon. Mint annak lennie kell, mély hóba süppedt az egész vidék, minden ereszen csillogó jégcsapok lógtak, de a sátorban kellemes meleg volt, s nemcsak a megszokott bőr- és istállószag terjengett, hanem sütemény-, szaloncukor- és mogyoróillat keveredett egymással.

Háromszázhuszonhét gyerek jött el szüleivel az előadásra. A kisfiúk és kislányok ezen a délutánon a gyárnak a vendégei voltak, ahol a papák dolgoztak. Már novemberben azt mondta az igazgató:

– Ez mindnyájunknak jó év volt. Éppen ezért különleges karácsonyt akarok, egy rendhagyót. Azt javaslom, menjünk el együtt a cirkuszba. [...]

Ezt élvezték igazán csak a gyerekek! Átszellemülten ültek az óriási sátorban és figyelték, hogyan táncolnak a fekete pónik; borzongtak, ha az ezüstruhás lányok a magas trapézról a levegőbe vetették magukat.

Ó, és aztán jött a bohóc!

Már amikor a porondra botladozott, egyetlen csilingelő kacagásba olvadt a háromszázhuszonhét elragadtatott hangocska. Attól kezdve már a saját hangját se hallotta az ember. A gyermekek úgy nevettek, hogy megremegett a sátor. A szemük is könnyezett, és sokan rosszul lettek a nevetéstől.

Bizony, nagyszerű is volt a bohóc! [...] Némán játszotta el a gyerekeknek, amit látni akartak. Egy malacot utánzott, egy krokodilt és három táncoló medvét. A legmulatságosabb az volt, amikor a nyulat játszotta el. Ekkor jött az a pillanat, amikor a nagy öreg bohóc ideges kezdett lenni. Ez volt az a pillanat, amikor felfedezte azt a kislányt, akinek piros masni volt a hajában. A kislány a szülei között ült az első sorban, egészen a manézs közelében. Aranyos kislány volt, okos, keskeny arcú, ünnepélyes kék ruhában. Az apja nevetett. Az anyja nevetett. Csak a piros masnis kislány nem nevetett.

Az öreg bohóc azt gondolta magában: Lássuk csak, kedvesem, hogy sikerül-e téged is nevetésre bírni! És úgyszólván csak a kislánynak játszott.

Az öreg bohóc olyan volt, mint még soha.

De... semmi sem segített. A kislány egészen komoly maradt. Egészen komolyan nézte, nagy, merev szemekkel a bohócot, anélkül, hogy csak a száját is elhúzta volna. Aranyos kislány volt, egyike a legcsinosabbaknak. Csak éppen nem nevetett. [...]

Egyszerre csak a nyúlutánzás közben mérhetetlen szomorúság és szörnyű tanácstalanság töltötte el az öreg bohócot. Legszívesebben félbeszakította volna az előadást. Úgy érezte, képtelen tovább játszani, ha az első sorban ülő kislány továbbra is így nézi. Épp ezért valami szokatlant tett.

Odalépett a kislányhoz és udvariasan megkérdezte:

– Mondd csak, nem tetszik neked az előadás?

A kislány mereven ránézett és barátságosan válaszolt:

– Ó, dehogynem, nagyon tetszik!

– Dehát akkor miért nem nevetsz, mint a többi gyermek? – kérdezte a bohóc. [...]

– Bocsáss meg – mondta amaz –, nem akarlak megbántani, de nem tudok rajtad nevetni.

– És miért nem?

– Mert nem látlak – mondta a kislány. Én vak vagyok.

Erre halott csend lett az óriási sátorban. A kislány barátságosan ült az öreg bohóc előtt, aki nem tudta, mit mondjon. Soká tartott, míg szóhoz jutott. [...]

– Figyelj, Erika, teszek neked egy javaslatot.

– Igen, mi az?

– De csak ha tényleg tudni akarod, miért nevet rajtam a többi gyerek.

– Persze, hogy tudni szeretném!

– Na jó. Akkor, ha a szüleidnek is megfelel, eljövök hozzád holnap délután.

– Hozzánk, a lakásunkba? – kérdezte Erika izgatottan.

– Igen, oda. És meg fogom neked mutatni, hogy mi rajtam a mulatságos. Akarod?

Erika fellelkesülve bólintott és összecsapta a kezét:

– Jaj de jó! Apu, anyu, eljön hozzánk a bohóc!

– Nagyon kedves öntől, uram, – mondta halkan az apa, az anya pedig még csendesebben fűzte hozzá: – Nagyon köszönjük Önnek. [...]

Azon az éjjelen havazott. Másnap is. Egyre csak havazott. Fél hatkor kezdődött Erikáéknál a karácsonyi ünnep. A gyertyák világítottak a karácsonyfán, és a kislány végigtapogatta az asztalon fekvő összes ajándékot. Megcsókolta a szüleit és egyre csak azt kérdezte:

– Gondoljátok, hogy eljön? Tényleg eljön?

– Biztosan – mondta az anyja –, hiszen megígérte.

Persze pontosan érkezett. A rádió kórusa éppen egy dalt énekelt a földi békéről, amikor megszólalt a csöngő. Erika maga szaladt ki ajtót nyitni.

A folyosón az öreg bohóc állt. Télikabát volt rajta és alatta sötét öltöny; ősz volt a haja és az arca sápadt. De ezt Erika természetesen nem láthatta. Kezet nyújtott neki és izgalomtól akadozó hangon mondta:

– Ez... ez... igazán szép tőled, hogy valóban eljöttél.

– Nahát, mit gondoltál! – mondta a bohóc. [...] A szülők némán nézték, amint az öreg bohóc a karosszékbe ültette Erikát, megfogta a kezét és letérdepelt elé.

– Simogasd meg az arcomat – és nyakamat. És a vállamat. És a karomat, meg a lábamat. Ez ugyanis az első. Pontosan tudnod kell, hogy nézek ki. [...]

– Hm – mondta Erika.

– Tudod, hogy nézek ki?

– Pontosan.

– Akkor kezdhetjük – mondta a bohóc. – De kérlek, ne vedd le rólam a kezed!

És az öreg bohóc elkezdett játszani. Még egyszer csinálta mindazt, amit a cirkuszban. A szülők az ajtónál álltak, egymás kezét fogták és figyeltek.

– Most jön a táncoló medve – mondta az öreg bohóc.

Erika finom, vékony ujjai vándoroltak rajta, amint a medvét utánozta. Még komoly volt az arca. A bohóc rendületlenül folytatta, noha ez volt élete legnehezebb előadása. A krokodilt utánozta, azután a malacot. Erika ujjai egyre gyorsabban és gyorsabban siklottak az arca fölött és vállain, nyugtalanul lélegzett és a száját kinyitotta. A szülőket is elfogta az izgalom.

Úgy tetszett, mintha Erika valóban látná kis kezével, amit a többi gyerek a szemével, mert egyszerre csak kuncogni kezdett. Vékonyan és rövid ideig. De kuncogott. Méghozzá a malacnál.

A nagy, öreg bohóc megduplázta erejét. Ekkor kezdett el Erika nevetni.

– És most jön a nyúl – szólt a bohóc és elkezdte a legpompásabb mutatványát. Erika egyre hangosabban nevetett. Meg is csuklott a hangja a lelkesedéstől.

– Még egyszer! – mondta lelkesen –, kérlek, még egyszer!

Az öreg bohóc még egyszer eljátszotta a nyulat és még egyszer. És megint. Erikának ez sem volt elég. A szülők egymásra néztek. Erika még soha életében nem nevetett így. Végül egészen elakadt a lélegzete. Így kiáltott:

– Anyu, apu! Most már tudom, milyen egy bohóc. Most már mindent tudok! Ez a világ legszebb karácsonya! – Arcocskája kipirult. Kis ujjai még mindig az előtte térdelő öreg ember arcán siklottak ide-oda.

És Erika hirtelen megijedt egy kicsit. Megérezte, hogy a nagy bohóc sír.

**Romhányi József: Nyúliskola.** Romhányi József: Szamárfül. Gulliver Lap- és Könyvkiadó Kft., 1983 <http://egyszervolt.hu/vers/nyuliskola.html> [2016. 08. 23.]

**Arany Piroska: Nemtom Robi – részlet.** Galgóczi Erzsébet Városi Könyvtár kiadványa, Győr, 2010

Az én iskolám

Tudod, azt mondta a tanító néni, hogy az iskoláról írjunk fogalmazást. Mert nekünk az nagyon jó, hogy ebbe az iskolába járhatunk, mert ebbe az iskolába minden van, aminek egy iskolába lenni kell. Mert van olyan iskola is, ahol nincsen tornaterem, meg pláne nincs uszoda, és azok a gyerekek, akik nem tudnak úszni, azok megfulladnának, amikor már a nyakukig ér a víz, vagy ha a szájukig, ami a legrosszabb. De minekünk, az semmi, mert mi kiúszunk a partra, és akkor jöhet akármilyen nagy víz, csaknem a szunami, mert abból nem lehet egyáltalán kijönni. Én már tudok egy picit úszni, de amikor elvittek minket az iskolával a táborba, akkor mégse mentem bele a vízbe, mert az egy folyó volt, és sáros volt az alja, és az nem olyan, mint egy medence, mert úgy kell mondani, hogy élő víz, és sőt lehet benne valami, mondjuk béka is. Vagy pláne egy kígyó, és akkor én ott nem úszok. Én nem szokok hazudni, mert nem akarok sánta kutya lenni, de akkor igazán fájt a fejem, és a táborvezető néni lefektetett, hogy tán napszúrást kaptál, és hozott nekem limonádét.

De a tornaterem azért is jó, mert mikor az iskolában mondjuk torna óra van az a legjobb, mert lehet focizni, és ha a mi csapatunk győz, az a király, mert én vagyok a kapus és azt kiabáljuk olyankor, hogy hajrá fradi. De beengedtem egy gólt, és szívott engem Ricsi, hogy ő jobban védne, de már ak­kor a tanterembe voltunk és én meg akartam mutatni, hogy Ricsi a két béna ballábával hogy szók rúgni, és a lasztim a szekrényt találta el, és betörte az üvegét. És jött Kati néni az osztályfőnök, és beírást kaptam, és most nem akarok hazamenni, mert lesz kapsz, a beírásért, meg tévét se nézhetek És ki akartam szakítani azt a lapot, hogy ne lássák meg, de akkor az a lap is kijött volna, amire az van beírva, hogy a vasgyűjtésen végzett szorgalmáért megdicsérem, aláírás osztályfőnök, és ez az egy jó beírásom van, és ha kitépem a lapot, akkor ez se lesz nekem, csak a másik oldalon a feketék.

Mert ez egy jó iskola, csak vigyázni kell, mert nagyon divat itt a beírás, mert a szülőnek mindent tudni kell, hogy az iskolába mi van, még az a jó, hogy a tanárnak nem kell mindent tudni ami otthon van, mert akkor nem is lenne elég egy ellenőrző, mert akkor két ellenőrző kéne, egy iskolai, meg egy otthoni, és azt olvasgatnák a tanárok mikor mondjuk feleltetni kéne, és mire mindenkiét elolvasnák, hogy tegnap a fiammal az volt a baj, akkorra már ki is csengetnének, és akkor nem lenne lecke, és eztet javasolni kéne, hogy legyen két ellenőrző, csak nehogy a nagyi is írhasson bele, mert akkor nekem régen rossz, amiket a nagyi írna bele, mert ő nem is tudja már, hogy milyen volt gyereknek lenni, de lehet, hogy ő nem is volt gyerek, mert ő egy lány volt kiskorában.

Az én anyukám is lány volt, de ő mégse mérges, hanem inkább csak szomorú, hogy jaj már megint mit csináltál, de utána nagyon kedves, és azt mondja, hogy most este nem kell apádat ezzel a beírással zavarni, hadd pihenjen, és reggel elindulás előtt adja oda apunak, hogy írd már alá gyorsan, mert már elkésünk, mire az apu azt mondja, hogy ejnye fiam, ezért este még számolunk, de este már én hallgatok a beírásról, mert ha fáradt, akkor csöndbe kell lenni, nem pediglen beszélni.

De nem minden tanár olyan beírós fajta, van egy új matektanár, aki nem ír be, hanem azt mondja, hogy a tanulószobába vár, de az se jobb, mint a beírás, mert ott meg magam vagyok, és mindig csak nekem mondja, hogy mit nem lehet ezen érteni fiacskám, gondolkozz, erőltetsd azokat a kis szürke agysejtjeidet, ha ugyan vannak, és ezen ő nevetni szok, mert ő máskülönben egy vicces tanár, csak mégse szeressük. Csak Mici nénit, az ebédlőben, aki tudja, hogy mit szeretek, hogy mondjuk a mákos tésztát és hoz nekem repetát. Én a töltöttkáposztát is szeretem, és olyankor Szilvike mellé ülök, mert ha káposzta van, ő befogja az orrát, hogy fújj de büdös, és nekem adja a tejfölös részét, mert azt mondta az anyukája, hogy az hizlal. Én nem félek a kövérségtől, mert én sose leszek olyan, mert én úgyis focista leszek, ha nagy leszek, és azoknak kockás hasa van, nem pediglen pocakja, és szerencsém van evvel a jó iskolával, hogy ide járhatok focizni.

**Zelk Zoltán: Négy vándor.** Zelk Zoltán: Erdei mulatság. Santos Könyvkiadó, 2001 <http://www.operencia.com/gyermekoldalak/magyar-irodalom/mesek-toertenetek/az-id-mulasa/614-zelk-zoltan-negy-vandor> [2016. 08. 23.]

(A tankönyvben forrással nem jelölt szövegek szerzői írások.)